sagorsarker/bangla-wikipedia huggingface dataset:
খানাত

খানাত বা খাগানাত একটি তুর্কি উদ্ভূত শব্দ যা খান শাসিত একটি রাজনৈতিক ব্যবস্থাকে নির্দেশ করে। আধুনিক তুর্কি ভাষায় শব্দটি "কাগানলিক" বা "হানলিক" নামে এবং মোঙ্গলীয় ভাষায় "খানলিগ" নামে ব্যবহৃত হয়।
মঙ্গোল সাম্রাজ্যের পূর্বে কিছু খানাত স্থাপিত হয়েছিল। যার মধ্যে উল্লেখযোগ্য হল রোরা খানাত।
চেঙ্গিজ খান তার রাজত্বকালে (১২০৬-১২২৭) মঙ্গোল সাম্রাজ্যে তার পরিবারের জন্য আপানিজ স্থাপনের পর, তার পুত্র, কন্যা ও পৌত্রগণ সাম্রাজ্যের বিভিন্ন অংশের উত্তরাধিকারী হন। এই আপানিজ থেকে মঙ্গোল সাম্রাজ্য ও মঙ্গোল খানাতের আবির্ভাব হতে থাকে।
১৭শ শতাব্দীতে খানাতের পরে প্রতিষ্ঠিত ঐরাতসমূহ হল:
মন্দির

মন্দির () বলতে বুঝানো হয় কোন একটি বিশেষ ধর্মের ধর্মীয় বা আধ্যাত্মিক কার্যকলাপ যেমন প্রার্থনা ও বলিদান, বা অনুরূপ অনুষ্ঠানাদির জন্য সংরক্ষিত একটি স্থাপনার কাঠামোকে। হিন্দু, বৌদ্ধ, শিখ, জৈন প্রভৃতি ধর্মীয় স্থাপনার সাথে মন্দির শব্দটি যুক্ত।
হিন্দু মন্দির হিন্দু ধর্মাবলম্বীদের উপাসনালয়। হিন্দু মন্দির একটি পৃথক স্থাপনা বা অন্য কোনো স্থাপনার অঙ্গরূপে প্রতিষ্ঠিত হতে পারে। হিন্দুদের মন্দিরের সর্বাপেক্ষা গুরুত্বপূর্ণ বৈশিষ্ট্য হল মূর্তির উপস্থিতি। সাধারণত যে দেবতার মন্দির, মন্দিরের কেন্দ্রে সেই দেবতার মূর্তি স্থাপিত হয়। মন্দিরে প্রধান দেবতার পাশাপাশি অন্যান্য দেবতাও পূজিত হতে পারেন। অবশ্য কোনো কোনো মন্দির একাধিক দেবতার উদ্দেশ্যে উৎসর্গিত হয়; আবার কোথাও কোথাও মূর্তির বদলে প্রতীকের পূজা হয়ে থাকে।
উল্লেখযোগ্য হিন্দু মন্দিরগুলির মধ্যে রয়েছে - কাশী বিশ্বনাথ মন্দির, চারধাম মন্দির-চতুষ্টয় ( জগন্নাথ মন্দির, পুরী, রামনাথস্বামী মন্দির, দ্বারকাধীশ মন্দির, ও বদ্রীনাথ মন্দির), ছোটো চারধাম (বদ্রীনাথ মন্দির, কেদারনাথ মন্দির, গঙ্গোত্রী, যমুনোত্রী), জ্যোতির্লিঙ্গ মন্দিরসমূহ, ৫১টি শক্তিপীঠ, তিরুপতি বালাজি মন্দির, কামাখ্যা মন্দির ইত্যাদি। পশ্চিমবঙ্গ-র কয়েকটি বিখ্যাত মন্দির হল - কালীঘাট মন্দির, দক্ষিণেশ্বর মন্দির, ঠনঠনিয়া কালীবাড়ি, ফিরিঙ্গি কালীবাড়ি, লেক কালীবাড়ি, বেলুড় মঠ, শ্রীশ্রীনগেন্দ্র মঠ এবং নগেন্দ্র মিশন ইত্যাদি।
আফ্রিকা কাপ অব নেশন্স

আফ্রিকা কাপ অব নেশন্স () () আফ্রিকা মহাদেশে আফ্রিকা ফুটবল কনফেডারেশন পরিচালিত প্রথম সারির আন্তর্জাতিক ফুটবল প্রতিযোগিতা। এটি AFCON বা সমগ্র আফ্রিকা জাতীয় কাপ নামেও পরিচিত। স্পনসরজনিত কারণে টোটালএনার্জিস আফ্রিকা কাপ অব নেশন্স নামেও পরিচিত। ১৯৫৭ সালে প্রথম অনুষ্ঠিত হয়েছিল। কোত দিভোয়ার এই প্রতিযোগিতার বর্তমান চ্যাম্পিয়ন।
আফ্রিকা কাপ অব নেশন্সের ইতিহাসে আজ পর্যন্ত তিনটি ট্রফি বিজয়ী দলকে প্রদান করা হয়েছে। আসল রৌপ্য নির্মিত ট্রফি, যা আব্দেলআজিজ আবদাল্লাহ সালাম ট্রফি নামে পরিচিত (প্রথম ক্যাফ প্রেসিডেন্ট আব্দেলআজিজ আবদাল্লাহ সালামের নামাঙ্কিত), ঘানা সেই ট্রফি ১৯৭৮ সালে প্রতিযোগিতা জিতে তিনবার চ্যাম্পিয়ন হবার সুবাদে আজীবন নিজেদের কাছে রাখার অনুমতি পায়।
দ্বিতীয় ট্রফি প্রদান করা হয়েছিল ১৯৮০ থেকে ২০০০ সাল পর্যন্ত, এটির নাম ছিল আফ্রিকা সংহতি ট্রফি বা আফ্রিকা সংহতি কাপ (Trophy of African Unity)। এটি ছিল একটি বেলনাকৃতি ট্রফি যার গায়ে অলিম্পিক রিং অঙ্কিত ছিল ও সমগ্র আফ্রিকা মহাদেশের প্রতিকৃতি অঙ্কিত ছিল। ভূমিতল ছিল বর্গাকার ও হাতল ছিল ত্রিকোণাকার। ২০০০ সালে ক্যামেরুন প্রতিযোগিতা জিতে তিনবার চ্যাম্পিয়ন হবার সুবাদে আজীবন নিজেদের কাছে রাখার অনুমতি পায়।
২০০১ সালে, তৃতীয় ট্রফির প্রকাশ ঘটে। এটি ইতালিতে নির্মিত হয়েছিল। ক্যামেরুন ২০০২ সালে সর্বপ্রথম এই ট্রফি অর্জন করে। ২০১০ সালে মিশর এই ট্রফি প্রতিযোগিতা জিতে তিনবার চ্যাম্পিয়ন হবার সুবাদে আজীবন নিজেদের কাছে রাখার অনুমতি পায়, তবে তাদের এই ট্রফিরই আদলে তৈরি একটি নকল সোনালি ট্রফি দেওয়া হয়।
ক্যাফ চ্যাম্পিয়ন দলকে ৩০টি স্বর্ণ পদক, রানার্স-আপ দলকে ৩০টি রৌপ্য পদক, তৃতীয় স্থানাধিকারী দলকে ৩০টি ব্রোঞ্জ পদক ও চতুর্থ স্থানাধিকারী দলকে ৩০টি ডিপ্লোমা দিয়ে থাকে।
বর্তমানে প্রতিযোগিতা শেষে ছয়টি পুরস্কার দেওয়া হয়:
জোনাথন ডেমি

রবার্ট জোনাথন ডেমি (; জন্ম: ২২ ফেব্রুয়ারি ১৯৪৪ - ২৬ এপ্রিল ২০১৭) হলেন একজন মার্কিন চলচ্চিত্র পরিচালক, প্রযোজক এবং চিত্রনাট্যকার। তিনি মনস্তাত্ত্বিক ভীতিপ্রদ চলচ্চিত্র "দ্য সাইলেন্স অব দ্য ল্যাম্বস" (১৯৯১) পরিচালনার জন্য সর্বাধিক প্রসিদ্ধ, এই কাজের জন্য তিনি শ্রেষ্ঠ পরিচালনা বিভাগে একাডেমি পুরস্কার অর্জন করেন। তার পরিচালিত অন্যান্য উল্লেখযোগ্য চলচ্চিত্রসমূহ হল হাস্যরসাত্মক নাট্যধর্মী "মেলভিন অ্যান্ড হাওয়ার্ড" (১৯৮০), যুদ্ধভিত্তিক প্রণয়মূলক নাট্যধর্মী "সুইং শিফট" (১৯৮৪), মারপিটধর্মী হাস্যরসাত্মক "সামথিং ওয়াইল্ড" (১৯৯৮৬), হাস্যরসাত্মক "ম্যারিড টু দ্য মব" (১৯৮৮), কনসার্টধর্মী "স্টপ মেকিং সেন্স" (১৯৮৪), নাট্যধর্মী "ফিলাডেলফিয়া" (১৯৯৩), এবং "রেচেল গেটিং ম্যারিড" (২০০৮)।
আজিজুর রহমান (চলচ্চিত্র পরিচালক)

আজিজুর রহমান (১০ অক্টোবর, ১৯৩৯ – ১৪ মার্চ, ২০২২) একজন বাংলাদেশী চলচ্চিত্র পরিচালক। পরিচালক এহতেশামের সহকারী হিসেবে তিনি চলচ্চিত্রে কর্মজীবন শুরু করেন। তার পরিচালিত প্রথম চলচ্চিত্র লোককাহিনী নির্ভর "সাইফুল মুল্‌ক্‌ বদিউজ্জামাল" (১৯৬৭)। তিনি "অশিক্ষিত" (১৯৭৮), "মাটির ঘর" (১৯৭৯), "ছুটির ঘণ্টা" (১৯৮০) চলচ্চিত্র পরিচালনা করে খ্যাতি অর্জন করেন।
আজিজুর রহমান ১৯৩৯ সালের ১০ অক্টোবর সান্তাহার রেলওয়ে জংশন শহরের কলসা সাঁতাহার মহল্লায় জন্মগ্রহণ করেন। তার পিতার নাম রুপচাঁন প্রামানিক। তিনি স্থানীয় আহসানুল্লাহ ইনস্টিটিউট থেকে এসএসসি পাস ও ঢাকা সিটি নাইট কলেজ থেকে এইচএসসি পাস করেন। এরপর তিনি চারুকলা আর্ট ইনস্টিটিউটে কমার্সিয়াল আর্টে ডিপ্লোমা করেন।
১৯৫৮ সালে চলচ্চিত্র পরিচালক এহতেশামের সহকারী হিসেবে "এ দেশ তোমার আমার" চলচ্চিত্রে কাজ করেন। এর পূর্বে তিনি ও সুভাষ দত্ত এভারগ্রিন পাবলিসিটিতে চলচ্চিত্রের ব্যানার তৈরি করতেন। দুজনে এহতেশাম ও তার ভাই মুস্তাফিজের সাথে পরিচিত হন শান্তাহারের মিনার সিনেমা হলে। সে সময় তিনি বংশালে থাকতেন। তিনি রাজার দেউড়িতে এহতেশামের লিও ফিল্মসের অফিসে দেখা করতে যান। তিনি এহতেশামকে তার চলচ্চিত্রে শিল্প নির্দেশনার কাজের আগ্রহ দেখান। তিনি জানান এই কাজ সুভাষ দত্ত করবে এবং রহমানকে তার সহকারী হিসেবে যোগ দিতে বলেন। ১৯৫৮ থেকে ১৯৬৭ সাল পর্যন্ত তিনি এহতেশাম ও মুস্তাফিজের সাথে সহকারী পরিচালক হিসেবে কাজ শুরু করেন।
তার পরিচালিত প্রথম চলচ্চিত্র ময়মনসিংহের লোককথা নিয়ে সাইফুল মুল্‌ক্‌ বদিউজ্জামাল (১৯৬৭)। সে সময় তিনি এহতেশামের "চকোরী" চলচ্চিত্রে সহকারী হিসেবে কাজ করছিলেন। লিও ফিল্মসের নির্মাণ ব্যবস্থাপক আলী তাকে একজন প্রযোজন হতে আগ্রহী ব্যক্তির সাথে পরিচয় করিয়ে দেয়। পরিচালনা জীবনের শুরুতেই লোককাহিনী ভিত্তিক চলচ্চিত্র নির্মাণে তিনি অনাগ্রহ দেখালেও এহতেশামের উপদেশে এই ছবিটি নির্মাণ করেন। আশরাফ সিদ্দিকীর গল্প অবলম্বনে ছবিটি তিনি বাংলা ও উর্দু দুই ভাষাতেই নির্মাণ করেন। উর্দু ভাষায় ছবিটির নাম ছিল "মেরে আরমান মেরে স্বপ্নে"। ছবিটিতে শ্রেষ্ঠাংশে অভিনয় করেন সুজাতা ও আজিম। এটি পূর্ব ও পশ্চিম পাকিস্তান, দুই স্থানে হিট হয়। পরের বছর আবার সুজাতা-আজিম জুটিকে নিয়ে নির্মাণ করেন জমিদারি প্রথার বিরুদ্ধে কৃষকদের আন্দোলন নিয়ে "মধুমালা"। ১৯৬৯ সালে তিনি "সমাধান" চলচ্চিত্রের শুটিং শুরু করেন। কাজ সমাপ্ত হলেও ছবিটি মুক্তি পায় ১৯৭২ সালে বাংলাদেশের স্বাধীনতা যুদ্ধ শেষ হওয়ার পর। এটি ছিল মুক্তিযুদ্ধ পরবর্তী স্বাধীন বাংলাদেশে মুক্তিপ্রাপ্ত দ্বিতীয় চলচ্চিত্র। ছবিটি ২৫ সপ্তাহ প্রেক্ষাগৃহে চলেছিল।
তার পরিচালিত শিশুতোষ চলচ্চিত্র "অশিক্ষিত" ও "ছুটির ঘণ্টা" চলচ্চিত্র দুটি দেশে ও দেশের বাইরে প্রশংসিত হয়। অশিক্ষিত চলচ্চিত্রে বয়স্কদের শিক্ষাগ্রহণে কোনো বয়স নেই সেটা দেখানো হয়েছে এবং শিক্ষাকে সারা বাংলায় ছড়িয়ে দেয়ার কথা বলা হয়েছে। "ছুটির ঘণ্টা" চলচ্চিত্রে অপরাধবোধ প্রায়শ্চিত্য, চাঞ্চল্য, মৃত্যু মিলিয়ে সচেতনতাকে আহ্বান করা হয়েছে। অন্যান্য চলচ্চিত্রগুলোর মধ্যে "স্বীকৃতি", "অপরাধ", "গরমিল", "মায়ের আচঁল", "জনতা এক্সপ্রেস" প্রভৃতি। ২০১৬ সালে তিনি "মাটি" নামে একটি মুক্তিযুদ্ধভিত্তিক চলচ্চিত্র নির্মাণ শুরু করেন। মুক্তিযুদ্ধ নিয়ে এটি তার প্রথম কাজ।
আজিজুর রহমান ২০২২ সালের ১৪ মার্চ দিবাগত রাত সাড়ে ১১টায় কানাডার একটি হাসপাতালে মৃত্যুবরণ করেন। এর আগে ফুসফুসে পানি চলে আসার কারণে তিনি ১৬ ফেব্রুয়ারি হাসপাতালে ভর্তি হন।
রিডলি স্কট

স্যার রিডলি স্কট (; জন্ম: ৩০ নভেম্বর ১৯৩৭) একজন ইংরেজ চলচ্চিত্র পরিচালক এবং প্রযোজক। তার পরিচালিত চলচ্চিত্রগুলোর মধ্যে রয়েছে বিজ্ঞান কল্পকাহিনী ভীতিপ্রদ "অ্যালিয়েন" (১৯৭৯), নব্য-নোয়ারধর্মী "ব্লেড রানার" (১৯৮২), পথ রোমাঞ্চকর "থেলমা অ্যান্ড লুইস" (১৯৯১), ঐতিহাসিক নাট্যধর্মী "গ্ল্যাডিয়েটর", যুদ্ধভিত্তিক "ব্ল্যাক হক ডাউন" (২০০১), ঐতিহাসক মারপিটধর্মী "কিংডম অফ হেভেন" (২০০৫), অপরাধধর্মী "অ্যামেরিকান গ্যাংস্টার" (২০০৭) এবং বিজ্ঞান কল্পকাহিনী "দ্য মার্শিয়ান" (২০১৫)।
স্কট তিনবার শ্রেষ্ঠ পরিচালনা বিভাগে একাডেমি পুরস্কারের মনোনয়ন লাভ করেন, মনোনীত চলচ্চিত্রগুলো হল "থেলমা অ্যান্ড লুইস", "গ্ল্যাডিয়েটর" ও "ব্ল্যাক হক ডাউন"। "গ্ল্যাডিয়েটর" চলচ্চিত্রটি শ্রেষ্ঠ চলচ্চিত্র বিভাগে একাডেমি পুরস্কার অর্জন করে এবং ২০১৫ সালের "দ্য মার্শিয়ান" চলচ্চিত্রের জন্য তিনি আরেকটি মনোনয়ন লাভ করেন। ১৯৯৫ সালে রিডলি এবং তার ভাই টনি চলচ্চিত্রে সেরা ব্রিটিশ অবদানকারী হিসেবে বাফটা অর্জন করেন। ২০০৩ সালে ব্রিটিশ চলচ্চিত্র শিল্পে তার অবদানের জন্য তিনি নাইট উপাধিতে ভূষিত হন। ২০০৪ সালে বিবিসির জরিপে স্কট ব্রিটিশ সংস্কৃতিতে সেরা প্রভাবশালী ব্যক্তিবর্গের তালিকায় ১০ম স্থান অধিকার করেন। ২০১৫ সালে তিনি লন্ডনের রয়্যাল কলেজ অব আর্ট থেকে সম্মানসূচক ডক্টরেট লাভ করেন এবং ২০১৮ সালে আজীবন অবদানের জন্য বাফটা ফেলোশিপ অর্জন করেন।
জন ফোর্ড

জন ফোর্ড (ইংরেজি: John Ford) (১লা ফেব্রুয়ারি, ১৮৯৪ - ৩১শে আগস্ট, ১৯৭৩) আয়ারল্যান্ডীয় বংশোদ্ভূত মার্কিন চলচ্চিত্র পরিচালক। তিনি কালজয়ী ওয়েস্টার্ন চলচ্চিত্র এবং ইংরেজি সাহিত্যের চিরায়ত কিছু সাহিত্যগ্রন্থ থেকে চলচ্চিত্র নির্মাণ করে খ্যাতি অর্জন করেছেন। স্টেজকোচ বা দ্য সার্চারার্স এর মত ওয়েস্টার্ন ছবি এবং দ্য গ্রেপ্‌স অফ র‌্যাথ এর মত ধ্রুপদী চলচ্চিত্র নির্মাণ করেছেন তিনি। ফোর্ড একমাত্র ব্যক্তি যিনি সেরা পরিচালক হিসেবে চার চারবার (১৯৩৫, ১৯৪০, ১৯৪১ এবং ১৯৫২) একাডেমি পুরস্কার লাভ করেছেন। অবশ্য তার এই চলচ্চিত্রগুলোর মধ্যে কেবল "হাউ গ্রিন ওয়াজ মাই ভ্যালিই" সেরা চিত্রের পুরস্কার পেয়েছিল।
তার চলচ্চিত্রের নির্মাণ কৌশল এবং শিল্প পরবর্তী অনেক পরিচালককে প্রভাবিত করেছে। ইংমার বার্গম্যান এবং অরসন ওয়েল্‌স এর মত পরিচালকেরা তাকে সর্বকালের সেরা পরিচালকদের একজন হিসেবে উল্লেখ করেছেন। লোকেশন শুটিংয়ের ধারা প্রতিষ্ঠায় বিশেষ ভূমিকা রেখেছেন ফোর্ড। বিস্তৃত, রুক্ষ এবং অনুর্বর ভূমিতে চরিত্রগুলোকে দীর্ঘ শটের মাধ্যমে স্বকীয়ভাবে তুলে ধরার ব্যাপারে সিদ্ধহস্ত ছিলেন তিনি। ফোর্ড অসংখ্য মূলধারার পরিচালককে প্রভাবিত করেছেন যাদের মধ্যে রয়েছেন আকিরা কুরোসাওয়া, মার্টিন স্কোরসেজি, স্টিভেন স্পিলবার্গ, জর্জ লুকাস, স্যাম পেকিনপাহ, পিটার বোগড্যানোভিচ, সার্গিও লিওন, ক্লিন্ট ইস্টউড, উইম ওয়েন্ডার্স, জুড এপাটো, ডেভিড লিন, অরসন ওয়েল্‌স, ইংমার বার্গম্যান, ফ্রঁসোয়া ত্রুফো এবং জঁ-লুক গদার
রূপলাল হাউজ

রূপলাল হাউজ বাংলাদেশের ঢাকা শহরের পুরান ঢাকার শ্যামবাজার এলাকায় ঊনবিংশ শতকে নির্মিত একটি ভবন। এটি ৯১.৪৪ মিটার দীর্ঘ একটি দ্বিতল ভবন। এর পেছনভাগে বুড়িগঙ্গা নদী প্রবহমান।এটি জমিদার ও বণিকদের তৈরি।
ভবনটি নির্মাণ করেন হিন্দু ব্যবসায়ী ভ্রাতৃদ্বয় রূপলাল দাস ও রঘুনাথ দাস। রূপলাল দাস (১৮৪৫-১৯১৩) ঢাকার জমিদার ও ব্যাংকার ছিলেন। এটি বুড়িগঙ্গা নদীর উত্তর পারে ফরাসগঞ্জ এলাকায় অবস্থিত। রূপলাল ঢাকার বিখ্যাত আর্মেনীয় জমিদার আরাতুনের কাছ থেকে বাড়িটি কিনে পুনর্নির্মাণ করেছিলেন। এর নির্মাণ কাল ঊনবিংশ শতাব্দীর ষাটের দশক। মার্টিন এন্ড কোং কোম্পানির একজন স্থপতি এর নকশা প্রণয়ন করেছিলেন। দ্বিতল এই ভবনের স্থাপত্য শৈলী অভিনব। এটি দুইটি অসম অংশে বিভক্ত যার প্রতিটিতে কিছুটা ভিন্ন স্থাপত্য শৈলী দেখা যায়। এর ভিত্তিভূমি ইংরেজি E অক্ষরের ন্যায়।, যার বাহুত্রয় শহরের দিকে প্রসারিত। মাঝের দীর্ঘতম বাহুটির দৈর্ঘ্য ১৮.৩৩ মিটার। ভবনটির ছাদ নির্মাণ করা হয়েছিল 'কোরিনথীয়' রীতিতে। এর উপরে রয়েছে রেনেসাঁ যুগের কায়দায় নির্মিত 'পেডিমেন্ট'। রূপলাল হাউজে দ্বিতীয় তলায় দুটি অংশে বিভিন্ন আয়তনের মোট ৫০টিরও বেশি কক্ষ রয়েছে। এছাড়াও রয়েছে কয়েকটি প্রশস্ত দরবার কক্ষ । ভবনের পশ্চিামংশে দোতলায় অবস্থিত নাচঘরটি আকষণীয়ভাবে তৈরী। এর মেঝে ছিল কাষ্ঠ নির্মিত। পুরো বাড়ি জুড়ে উত্তর-দক্ষিণ পার্ম্বে রয়েছে প্রশস্ত বারান্দা। বারান্দা দুটি ইট-নির্মিত 'সেমি-কোরিনথীয়' স্তম্ভ বা সমায়ত ইটের স্তম্ভের ওপর সংস্থাপিত। নদীর দিকে সম্মুখভাগে ভবনের চূড়াতে একটি বড় ঘড়ি ছিল যা ১৮৯৭ খ্রিস্টাব্দের ভূমিকম্পে ভেঙ্গে পড়ার পড়ে আর ঠিক করা হয়নি। ১৮৮৮ সালে ভারতের ভাইসরয় লর্ড ডাফরিন ঢাকা সফরের সময় তাঁর সম্মানে এখানে একটি বল নাচবল নাচের আসর আয়োজন করা হয়েছিলো।
১৯৪৭ খ্রিস্টাব্দে ভারত বিভাগকালে রূপলালের উত্তরাধিকাররা ঢাকা ত্যাগ করে পশ্চিম বঙ্গে চলে যান। সাম্প্রতিক কালে রূপলাল হাউজ মসলা ও সবজি ব্যবসায়ীদের দখলে চলে গিয়েছিল। তবে বর্তমানে এটিকে অবৈধ দখলমুক্ত করে বাংলাদেশ সরকারের পুরাতত্ত্ব বিভাগের তত্ত্বাবধানে রাখা রয়েছে।
কেভিন কসনার

কেভিন মাইকেল কসনার () (জন্ম: ১৮ জানুয়ারি ১৯৫৫) একজন মার্কিন অভিনেতা, চলচ্চিত্র পরিচালক, এবং প্রযোজক। তিনি দুটি একাডেমি পুরস্কার, দুটি গোল্ডেন গ্লোব পুরস্কার, একটি প্রাইমটাইম এমি পুরস্কার ও দুটি স্ক্রিন অ্যাক্টরস গিল্ড পুরস্কার বিজয়ী।
কসনার স্বাধীন চলচ্চিত্র "সিজল বিচ, ইউ.এস.এ." (১৯৮১)-এ অভিনয়ের মধ্য দিয়ে তার চলচ্চিত্র জীবন শুরু করেন। এরপর তিনি কয়েকটি চলচ্চিত্র ছোট ও পার্শ্ব চরিত্রে অভিনয়ের পর "দি আনটাচেবলস" (১৯৮৭) চলচ্চিত্রে এলিয়ট নেস চরিত্রে অভিনয়ের মধ্য দিয়ে খ্যাতি অর্জন করেন। এই ধারাবাহিকতায় তিনি "নো ওয়ে আউট" (১৯৮৭), "বুল ডারহাম" (১৯৮৮), "ফিল্ড অব ড্রিমস" (১৯৮৯) "ড্যান্সেস উইথ উল্‌ভস" (১৯৯০), "জেএফকে" (১৯৯১), "" (১৯৯১), "দ্য বডিগার্ড" (১৯৯২), ও "আ পারফেক্ট ওয়ার্ল্ড" (১৯৯৩) চলচ্চিত্রে অভিনয় করে সফলতা অর্জন করেন। তিনি "ড্যান্সেস উইথ উল্‌ভস" চলচ্চিত্রে লেফটেন্যান্ট জে ডানবার চরিত্রে অভিনয় করার জন্য সবচেয়ে বিখ্যাত। এই ছবিটি ৭টি ক্ষেত্রে একাডমি পুরস্কার পেয়েছিল যার মধ্যে কসনার শ্রেষ্ঠ চলচ্চিত্র এবং শ্রেষ্ঠ পরিচালকের পুরস্কার অর্জন করেন।
১৯৯৫ সালে তিনি "ওয়েস্টওয়ার্ল্ড" চলচ্চিত্রটি যৌথভাবে প্রযোজনা করেন এবং এতে শ্রেষ্ঠাংশে অভিনয় করেন। এটি সে সময়ের সবচেয়ে ব্যয়বহুল চলচ্চিত্র ছিল, কিন্তু চলচ্চিত্রটি বক্স অফিসে ব্যর্থ হয় এবং তার কর্মজীবনের পতন হিসেবে চিহ্নিত হয়। তার দ্বিতীয় পরিচালিত চলচ্চিত্র ছিল "দ্য পোস্টম্যান" (১৯৯৭)। এরপর তার অভিনীত "মেসেজ ইন আ বোটল" (১৯৯৯), "ফর লাভ অব দ্য গেম" (১৯৯৯), "থার্টিন ডেজ" (২০০০), "থ্রি হাউজেন্ড মাইলস টু গ্রেসল্যান্ড" (২০০১), "ড্রাগনফ্লাই" (২০০২), "রিউমার হ্যাজ ইট" (২০০৫), "দ্য গার্ডিয়ান" (২০০৬), "মিস্টার ব্রুকস" (২০০৭), "থ্রি ডেজ টু কিল" (২০১৪), "ড্রাফট ডে" (২০১৪), "ম্যাকফারল্যান্ড, ইউএসএ" (২০১৫), ও "ক্রিমিনাল" (২০১৬) চলচ্চিত্রগুলো বক্স অফিসে ব্যর্থ হয়। এছাড়া তিনি "দি আপসাইড অব অ্যাঙ্গার" (২০০৫), "ম্যান অব স্টিল" (২০১৩), "হিডেন ফিগারস" (২০১৬), ও "মলিস গেম" (২০১৭)-এর মত সমাদৃত চলচ্চিত্রে পার্শ্ব চরিত্রে অভিনয় করেন।
টেলিভিশনে কসনার মিনি ধারাবাহিক "হ্যাটফিল্ডস অ্যান্ড ম্যাকয়স" (২০১২)-এ ডেভল আন্স হ্যাটফিল্ড চরিত্রে অভিনয় করে সীমিত ধারাবাহিক বা টিভি চলচ্চিত্রে সেরা প্রধান অভিনেতা বিভাগে প্রাইমটাইম এমি পুরস্কার অর্জন করেন। ২০১৮ সাল থেকে তিনি নাট্যধর্মী ধারাবাহিক "ইয়েলোস্টোন"-এ জন ডাটন চরিত্রে অভিনয় করছেন।
মাইকেল কার্টিজ

মাইকেল কার্টিজ (২৪শে ডিসেম্বর, ১৮৮৬ - ১০ই এপ্রিল, ১৯৬২) একাডেমি পুরস্কার বিজয়ী হাঙ্গেরীয়-মার্কিন চলচ্চিত্র পরিচালক। তিনি ইউরোপে প্রায় ৫০টি চলচ্চিত্র নির্মাণ করেছেন, যুক্তরাষ্ট্রে নির্মাণ করেছেন আরও ১০০টি চলচ্চিত্র। এর মধ্যে বিখ্যাত চলচ্চিত্রগুলো হচ্ছে "দি অ্যাডভেঞ্চার্‌স অব রবিন হুড", "অ্যাঞ্জেল্‌স উইথ ডার্টি ফেইসেস", "কাসাব্লাঙ্কা", "ইয়াংকি ডুড্‌ল ড্যান্ডি" এবং "হোয়াইট ক্রিসমাস"। ১৯৩০ এবং চল্লিশের দশকে ওয়ার্নর ব্রাদার্স স্টুডিওর স্বর্ণযুগে তিনি সাফল্য অর্জন করেছিল।
১৯৪০ এর পর অবশ্য তিনি খুব একটা সফলতা পাননি। এই সময় তিনি মূলত স্টুডিওর মাধ্যমে চলচ্চিত্র নির্মাণ ত্যাগ করে নিজে চলচ্চিত্র প্রযোজনা এবং ফ্রিল্যান্স কাজকর্ম শুরু করেছিলেন। খুব বেশি সফল না হলেও কাজ চালিয়ে গেছেন মৃত্যুর আগ পর্যন্ত।
এডওয়ার্ড জুইক

এডওয়ার্ড জুইক (ইংরেজি ভাষায়: Edward Zwick) (জন্ম: ৮ই অক্টোবর, ১৯৫২, শিকাগো, ইলিনয় ) মার্কিন চলচ্চিত্র পরিচালক ও প্রযোজক। ১৯৭৪ সালে হার্ভার্ড থেকে এবি ডিগ্রি অর্জন করেন। পরবর্তীতে এএফআই কনজারভেটরিতে যোগ দেন এবং ১৯৭৫ সালে সেখান থেকে এমএফআই ডিগ্রি লাভ করেন।
ব্রাইস

ব্রাইস একটি ত্রিমাত্রিক মডেল তৈরী, অ্যানিমেশন ও রেন্ডার করার সফ্‌টওয়্যার । এর বিশেষত্ব হল ফ্র্যাক্টাল ভূপ্রকৃতি উৎপাদন ।
ফ্র্যাক্টাল জ্যামিতি ব্যবহার করে কম্পিউটারের মাধ্যমে পর্বতশ্রেনী ও উপকূল রেখার বাস্তব সম্মত চিত্র তৈরি নিয়ে গবেষণার মাধ্যমে উদ্ভব ঘটে ব্রাইসের মূল অংশের । ফ্র্যাক্টাল জ্যামিতির জনক বেনওয়া ম্যান্ডেলব্রটের ছাত্র কেন মুসগ্রেভ প্রথম কিছু ফ্র্যাক্টাল ভিত্তিক প্রোগ্রাম লেখেন । পরবর্তীতে এরিক ওয়েগনার এগুলোকে আরো বর্ধিত করেন । ওয়েগনার আরো কিছুকাল পরে সফট্‌ওয়্যার শিল্পী কাই ক্রাউসের সাথে মিলে এর মূল ব্যবহারকারী ইন্টারফেস দাঁড়া করান । ব্রাইস বানিয্যিক ভাবে প্রথম বাজারে আসে ব্রাইস ১.০ হিসেবে ১৯৯৪ সালে শুধুমাত্র অ্যাপল ম্যাকিনটসের জন্য ।
২০১০ সালে এর সপ্তম (৭) ভারসান প্রকাশিত হয়।
এমবেডেড সিস্টেম

এমবেডেড সিস্টেম বা সন্নিবেশিত গণনা ব্যবস্থা বলতে এক বা একাধিক সুনির্দিষ্ট বা সনির্বন্ধ কাজ করবার জন্য তৈরি বিশেষায়িত ব্যবস্থা কেই বুঝানো হয়। সাধারণত এটি কোন কম্পিউটিং যন্ত্র বা যান্ত্রিক বা ইলেকট্রনিক্স যন্ত্রের অংশ হিসাবে অবস্থান করে। আধুনিক এমবেডেড সিস্টেমে মাইক্রোকন্ট্রোলার ব্যবহার করা হয়। যার কারণে সে নিজে নিজেই কাজ করতে সক্ষম হয়।
ঘরে বা কার্য্যক্ষেত্রে ব্যবহার্য ব্যক্তিগত কম্পিউটারে অপারেটিং সিস্টেমস ইন্সটল করার পরে তা দিয়ে বলতে গেলে অগণিত কাজ করা যেতে পারে। যেমন গান শোনা থেকে শুরু করে ছোট আকারের গবেষণা পর্যন্ত। প্রয়োজন মাফিক আপনি এর বৈশিষ্ট্য বা ফিচার বাড়িয়েও নিতে পারবেন না। কিন্তু এই এমবেডেড সিস্টেম এর বেলাতে তা সম্ভব নয়। এমবেডেড সিস্টেম একটা বা এক গুচ্ছ নির্দিষ্ট কাজ-ই করবে। সে জন্যেই এ ধরনের সিস্টেম বা ব্যবস্থা একটি পরিপূর্ণ যন্ত্রের অংশ হিসেবে তার ভেতরে সন্নবেশিত বা লুকানো বা অন্তর্ভুক্ত থাকে।
আজকের প্রযুক্তি যে দ্রুত বেগে উন্নতির দিকে ধাবিত হচ্ছে তার অনেক ক্ষেত্রেই এই এমবেডেড সিস্টেম অত্যন্ত গুরুত্বপূর্ণ ভূমিকা রেখেছে। যেহেতু এ ধরনের যন্ত্রাংশ কিছু নির্দিষ্ট কাজের জন্য বানানো হয় তাই, সম্পূর্ণ ব্যবস্থাকে আমূলে বদলে না দিয়েও শুধু অংশবিশেষ পরিবর্তন করে উল্লেখযোগ্য উন্নতি সাধন করা যায়।
কোন একটা ব্যক্তিগত কম্পিউটারে ভিত্তি বা মাদারবোর্ড থাকে যা এমবেডেড সিস্টেম এর একটা বড় উদাহরণ। এ ধরনের একটি মাদারবোর্ড কম্পিউটারের সকল কাজ করে না কিন্তু তাকে সচল রাখতে উল্লেখযোগ্য ভূমিকা রাখে। এটি হার্ডডিস্ক, RAM, প্রসেসর, গ্রাফিক্স কার্ড সকলের সংযোজন মাধ্যম বা ভিত্তি হিসাবে কাজ করে যা এমবেডেড সিস্টেম এর একটা বৈশিষ্ট্য।
আজকের প্রযুক্তি নির্ভর আধুনিক জীবনের প্রতিটি ক্ষেত্রে এমবেডেড সিস্টেম এর প্রভাব রয়েছে। বিভিন্ন ভোক্তা পণ্য যেমন হাতে বহন যোগ্য কম্পিউটার, পি.ডি.এ. গান শুনবার এম.পি.থ্রি./ফোর প্লেয়ার, মুঠোফোন, ভিডিও গেইম কন্সোল, ডিজিটাল ক্যামেরা, গ্লোবাল পজিশনিং সিস্টেম, এয়ার কন্ডিশনার, টেলিফোন, রোবটিক্স, সিকিউরিটি সিস্টেম, ট্রাফিক কন্ট্রোল সিস্টেম, এটিএম মেশিন, লটারি মেশিন, ফটোকপি মেশিন, ডিজিটাল ঘড়ি, মোটর গাড়ি, ওভেন, কুকার, এমন কি কাপড় ধোওয়ার যন্ত্র সব খানে এই এমবেডেড সিস্টেম এর ব্যবহার জীবন কে করছে স্বচ্ছন্দ্য।
ফ্রান্সিস ফোর্ড কোপলা

ফ্রান্সিস ফোর্ড কোপলা (ইংরেজি: Francis Ford Coppola, জন্ম: ৭ই এপ্রিল, ১৯৩৯) হলেন একজন মার্কিন চলচ্চিত্র পরিচালক, প্রযোজক এবং চিত্রনাট্যকার। তিনি ৫ বার একাডেমি পুরস্কার অর্জন করেন। চলচ্চিত্র পরিচালনার পাশাপাশি কোপলা মদ্যব্যবসায়ী, পত্রিকার প্রকাশক এবং হোটেল-মালিকও ছিলেন। তিনি "হফস্ট্রা বিশ্ববিদ্যালয়" থেকে থিয়েটার বিষয়ে স্নাতক ডিগ্রি লাভ করেন। এরপর "ইউসিএলএ ফিল্ম স্কুল" থেকে চলচ্চিত্র পরিচালনায় "এমএফএ" ডিগ্রি অর্জন করেন। সবচেয়ে বেশি জনপ্রিয়তা ও খ্যাতি অর্জন করেছেন যে ছবিগুলো পরিচালনা করে সেগুলো হচ্ছে: "গডফাদার ত্রয়ী", দ্য কনভার্সেশন এবং ভিয়েতনাম যুদ্ধের উপর ভিত্তি করে নির্মিত অ্যাপোক্যালিপ্‌স নাও।
কোপলার ১৯৮০ ও ১৯৯০ এর দশকের চলচ্চিত্রগুলো সমাদৃত হলেও ১৯৭০ এর দশকের চলচ্চিত্রগুলোর মত বাণিজ্যিক সফলতা লাভ করতে পারে নি। ১৯৮০ এর দশকের পর থেকে মুক্তিপ্রাপ্ত তার চলচ্চিত্রগুলো হল নাট্যধর্মী "দি আউটসাইডার্স" ও "রাম্বল ফিশ" (১৯৮৩), অপরাধ-নাট্যধর্মী "দ্য কটন ক্লাব" (১৯৮৪) ও "দ্য গডফাদার পার্ট ৩" (১৯৯০) এবং ভীতিপ্রদ চলচ্চিত্র "ব্রাম স্টোকার্স ড্রাকুলা" (১৯৯২)।
ভারত সরকার

ভারত সরকার (; ), যা কেন্দ্রীয় সরকার বা সংঘ সরকার নামেও পরিচিত, ভারতের সংবিধান দ্বারা প্রতিষ্ঠিত ভারতীয় প্রজাতন্ত্রের জাতীয় কর্তৃপক্ষ।
নয়াদিল্লিতে অবস্থিত ভারত সরকার তিনটি প্রাথমিক বিভাগ নিয়ে গঠিত: আইন বিভাগ, নির্বাহী বিভাগ ও বিচার বিভাগ, এবং এদের ক্ষমতা যথাক্রমে দ্বিকক্ষীয় সংসদ, প্রধানমন্ত্রী ও সর্বোচ্চ আদালতের হাতে কেন্দ্রীভূত। ভারতের রাষ্ট্রপতি দেশের রাষ্ট্রপ্রধান। আইন বিভাগের বিবর্তনের ফলে সংসদ তার সার্বভৌমত্ব হারিয়েছে এবং সংবিধানের সংশোধনীসমূহ বিচার বিভাগের হস্তক্ষেপে চলে আসে।
ওয়েস্টমিনস্টার ব্যবস্থার ভিত্তিতে ভারত সরকার গঠিত। কেন্দ্রীয় সরকার মূলত আইনসভা, নির্বাহী ও বিচার বিভাগ নিয়ে গঠিত এবং সংবিধান এদের ক্ষমতা যথাক্রমে দ্বিকক্ষীয় সংসদ, প্রধানমন্ত্রী ও সর্বোচ্চ আদালতের হাতে কেন্দ্রীভূত করেছে। ভারতের রাষ্ট্রপতি দেশের রাষ্ট্রপ্রধান এবং ভারতের সামরিক বাহিনীর সর্বাধিনায়ক। অন্যদিকে, নির্বাচিত প্রধানমন্ত্রী নির্বাহী বিভাগের প্রধান এবং তিনি কেন্দ্রীয় সরকার পরিচালনায় দায়বদ্ধ। ভারতীয় সংসদ দ্বিকক্ষীয়, যেখানে লোকসভা সংসদের নিম্নকক্ষ এবং রাজ্যসভা তার উচ্চকক্ষ। বিচার বিভাগ একটি সর্বোচ্চ আদালত, ২৫টি উচ্চ আদালত এবং একাধিক জেলা আদালত নিয়ে গঠিত।
সরকারের নির্বাহী বিভাগ রাষ্ট্রীয় আমলাতন্ত্রের দৈনিক পরিচালনার জন্য দায়বদ্ধ। সরকারের ক্ষমতাকে বিভিন্ন ভাগে ভাগ করা প্রজাতান্ত্রিক ক্ষমতার বণ্টন ধারণার মূল অংশ।
জাতিসংঘ শরণার্থী বিষয়ক হাইকমিশনার

জাতিসংঘ শরণার্থীবিষয়ক হাইকমিশনার (ইংরেজি ভাষায়: United Nations High Commissioner for Refugees, সংক্ষেপে UNHCR) জাতিসংঘের কার্যত একটি আন্তর্জাতিক সংস্থা যার দায়িত্ব হচ্ছে জাতিসংঘ বা কোন দেশের সরকারের অনুরোধে স্বদেশহীন, বাস্তুহারা, বিতাড়িত, মাতৃভূমিচ্যূত শরণার্থীদেরকে রক্ষা করা, তাদের অবস্থাকে সমর্থন যোগানো এবং নিজ দেশে ফেরা বা যথোপযুক্ত পুনর্বাসনের ব্যবস্থা করা। এটি ১৯৫০ সালের ১৪ ডিসেম্বর প্রতিষ্ঠিত হয়। এটি দুইবার, ১৯৫৪ এবং ১৯৮১সালে নোবেল শান্তি পুরস্কার লাভ করে। বর্তমান হাইকমিশনার ফিলিপ্পো গ্রান্ডি ২০১৬ থেকে কর্মরত। তিনি একাদশতম (১১শ তম) হাইকমিশনার। হাইকমিশনারের সদর দপ্তর সুইজারল্যান্ডের জেনেভা শহরে অবস্থিত। তাদের ১৩৫ টি দেশে প্রায় ১৭,৩০০ জন কর্মী রয়েছে।
ওয়াচৌস্কি ভ্রাতৃদ্বয়

লানা ওয়াচাওস্কি (জন্ম ২১ই জুন, ১৯৬৫; প্রাক্তন ল্যারি ওয়াচওয়স্কি) ও লিলি ওয়াচাওস্কি (জন্ম ডিসেম্বর ২৯, ১৯৬৭; প্রাক্তন অ্যান্ডি ওয়াচাওস্কি) হচ্ছেন মার্কিন চলচ্চিত্র ও টেলিভিশন পরিচালক, প্রোযোজক ও লেখক। ভগিনীদ্বয় উভয়ই ট্রান্সজেন্ডার নারী।
এ দুই বোনদের একসাথে ওয়াচাওস্কি ভগিনীদ্বয় নামে ডাকা হয়।
অ্যামনেস্টি ইন্টারন্যাশনাল

অ্যামনেস্টি ইন্টারন্যাশনাল () একটি মানবাধিকার বিষয়ক আন্তর্জাতিক বেসরকারী সংস্থা। আন্তর্জাতিক পর্যায়ে মানবাধিকার বিষয়ের উত্তরণ ও মর্যাদা রক্ষায় জাতিসংঘ সাধারণ পরিষদে গৃহীত সার্বজনীন মানব অধিকার সংক্রান্ত ঘোষণাপত্র বাস্তবায়নে সংস্থাটি একযোগে কাজ করে যাচ্ছে। সংস্থাটি ১৯৬১ সালে যুক্তরাজ্যে স্থাপিত হয়। এর সদর দপ্তর লন্ডনে অবস্থিত।
সংস্থাটিকে ১৯৭৭ সালে নোবেল শান্তি পুরস্কার এবং ১৯৭৮ সালে জাতিসংঘ মানবাধিকার পুরস্কার দেওয়া হয়।
২০২০ সালের ১০ সেপ্টেম্বর সংস্থাটির ব্যাংক একাউন্ট অবরুদ্ধ করে ভারত সরকার। ফলে কার্যক্রম পরিচালনা করতে না পারায় ২৯ সেপ্টেম্বর ভারতে এর কার্যক্রম বন্ধ ঘোষণা করা হয়।
সংস্থাটি ভারতে সংখ্যা লঘু নির্যাতন, মুসলিম পিটিয়ে হত্যা, দিল্লি দাঙ্গায় পুলিশের ভূমিকা, ভারত শাসিত কাশ্মীরের মানবাধিকার ইত্যাদি নিয়ে সরব ছিল।
সংস্থাটি ভারত সরকারের এ ধরনের পদক্ষেপকে ভয়ঙ্কর ও লজ্জাজনক এবং প্রতিশোধমূলক আচরণ হিসেবে অবহিত করে। 
প্রধান কতকগুলো বিষয়াবলীকে ঘিরে অ্যামনেস্টি ইন্টারন্যাশনাল বিশ্বব্যাপী কাজ করে যাচ্ছে। সেগুলো হচ্ছে -
মঙ্গোল (চলচ্চিত্র)

মঙ্গোল (রুশ ভাসায়: Монгол) ২০০৭ সালে মুক্তিপ্রাপ্ত একটি অর্ধ-ঐতিহাসিক চলচ্চিত্র। তরুণ চেঙ্গিজ খানকে কেন্দ্র করে নির্মীত এই ছবিটি পরিচালনা করেছেন রুশ চলচ্চিত্র পরিচালক সের্গেই বদরফ। চেঙ্গিজ খানের জীবনীর উপর ভিত্তি করে তিনটি চলচ্চিত্র নির্মাণের পরিকল্পনা নিয়েছেন তিনি। এটি ছিল সেই চলচ্চিত্র ত্রয়ীর প্রথম পর্ব।
জার্মানি, কাজাখস্তান, মঙ্গোলিয়া এবং রাশিয়ার বেশ কিছু চলচ্চিত্র স্টুডিওর যৌথ প্রযোজনায় এটি নির্মীত হয়েছে। ছবির অধিকাংশ শুটিং হয়েছে গণচীনের অভ্যন্তরীন মঙ্গোলিয়া (মঙ্গোলদের স্বায়ত্তশাসিত অঞ্চল) অঞ্চল এবং কাজাখস্তানে। ২০০৫ সালের সেপ্টেম্বর থেকে শুরু হয়ে ২০০৬ এর নভেম্বরে শুটিং শেষ হয়েছে। এটি ২০০৭ সালে "সেরা বিদেশী ভাষার চলচ্চিত্র" ক্ষেত্রটিতে কাজাখস্তান থেকে একাডেমি পুরস্কার মনোনয়ন লাভ করেছিল। কিন্তু অস্ট্রীয় চলচ্চিত্র ডি ফ্যালশারের কাছে হেরে যায়।
বাদল গুপ্ত

বাদল গুপ্ত (১৯১২ - ১৯৩০) ছিলেন ভারতীয় উপমহাদেশের ব্রিটিশ বিরোধী স্বাধীনতা আন্দোলনের একজন ব্যক্তিত্ব ও অগ্নিযুগের শহীদ বাঙালি বিপ্লবী।
বাদল গুপ্তের আসল নাম সুধীর গুপ্ত। তার জন্ম ঢাকার বিক্রমপুর এলাকার পূর্ব শিমুলিয়া গ্রামে, যা বর্তমানে বাংলাদেশের মুন্সীগঞ্জ জেলার অন্তর্গত। বানারিপাড়া স্কুলে পড়ার সময়ে সেখানকার শিক্ষক নিকুঞ্জ সেন বাদলকে দেশপ্রেমে উদ্বুদ্ধ করেন। বাদল বেঙ্গল ভলান্টিয়ার্সে স্বেচ্ছাসেবী হিসাবে যোগ দেন।
বেঙ্গল ভলান্টিয়ার্স(বি.ভি.)-এর বিপ্লবীরা কারাবিভাগের ইন্সপেক্টর জেনারেল কর্নেল এন এস সিম্পসনের উপরে হামলা চালানোর সিদ্ধান্ত নেন। সিম্পসন কারাগারে রাজবন্দীদের উপরে অত্যাচারের জন্য কুখ্যাত ছিলেন। সিম্পসনকে হত্যা করা ছাড়াও বিপ্লবীদের লক্ষ্য ছিলো কলকাতার ব্রিটিশ শাসকদের সচিবালয় রাইটার্স ভবনে হামলা চালিয়ে ব্রিটিশ শাসকদের মনে ত্রাস সৃষ্টি করা। ১৯৩০ সালের ৮ ডিসেম্বর দীনেশ গুপ্ত ও বিনয় বসুর সাথে মিলে বাদল গুপ্ত ইউরোপীয় বেশভুষার ছদ্মবেশ নিয়ে রাইটার্স ভবনে প্রবেশ করেন, এবং কর্নেল সিম্পসনকে গুলি করে হত্যা করেন। ব্রিটিশ পুলিশ পালটা গুলি চালাতে শুরু করে। বন্দুকযুদ্ধে ব্রিটিশ পুলিশ অফিসার টোয়াইনাম, প্রেন্টিস ও নেলসন আহত হন। নিকটের লালবাজার থেকে কমিশনার টেগার্টের নেতৃত্বে পুলিশবাহিনী তাদের ঘিরে ফেলে এবং অচিরেই তিন বিপ্লবী পরাস্ত হন। তবে তারা পুলিশের হাতে ধরা দিতে চাননি, তাই বাদল পটাশিয়াম সায়ানাইড খান এবং বিনয় ও দীনেশ আত্মহত্যার জন্য নিজেদের উপরে গুলি চালান। বিষ খেয়ে ঘটনাস্থলেই বাদল গুপ্তের মৃত্যু হয়। ইতিহাসে এই তিন বীরের মহাকরণ আক্রমণ 'অলিন্দ যুদ্ধ' নামে খ্যাত।
ভারত স্বাধীন হওয়ার পরে বিনয়-বাদল—দীনেশের নামানুসারে কলকাতার ডালহৌসি স্কোয়ারের নাম পালটে রাখা হয় বি-বা-দী বাগ (বিনয়- বাদল-দীনেশ বাগ)। এই অলিন্দ যুদ্ধের স্মৃতিতে রাইটার্স বিল্ডিং এর দ্বিতলে একটি প্রস্তর ফলক আছে।
বিনায়ক দামোদর সাভারকর

বিনায়ক দামোদর সাভারকর (মারাঠি: विनायक दामोदर सावरकर "বিনায়ক দামোদর সাবরকর") (মে ২৮, ১৮৮৩ – ফেব্রুয়ারি ২৬, ১৯৬৬)।
লন্ডনে থাকাকালীন সাভারকর ভারতীয় স্বাধীনতা আন্দোলনের সাথে যুক্ত হয়ে পড়েন। সাভারকরকে হিন্দুত্ব রাজনৈতিক মতাদর্শের প্রবক্তা বলে গণ্য করা হয়। তিনি নাৎসিবাদকে প্রশংসা করেছিলেন। তিনি হিন্দু জাতীয়তাবাদী আদর্শের প্রবক্তা ছিলেন। তিনি চেয়েছিলেন সব ধর্ম ও আদর্শের উপরে উঠে সবাই নিজেকে আগে ভারতীয় ভাবুক। আধুনিক হিন্দু জাতীয়তাবাদী রাজনৈতিক দলগুলো সাভারকরকে পরম পূজনীয় হিসাবে সম্মান করে না।সাভারকর অভিনব ভারত সোসাইটি প্রতিষ্ঠা করেন। তিনি হিন্দু মহাসভার সভাপতি হিসেবে দায়িত্ব পালন করেন। ইতিহাস বিখ্যাত নাসিক ষড়যন্ত্র মামলার দ্বিতীয় পর্যায়ে অভিযুক্ত করা হয়েছিল সাভারকরকে। তার বিরুদ্ধে বিপ্লবীদের ব্রাউনিং পিস্তল সরবরাহ করার অভিযোগ ওঠে। ১৯১১ সালের ৩০ জানুয়ারি মামলার চূড়ান্ত বিচারে দীর্ঘ ২৫ বছর সশ্রম কারাবাস হয় তার। 
মহাত্মা গান্ধীর হত্যাকাণ্ডের সাথে সাভারকর জড়িত ছিলেন বলে অভিযোগ করা হয়।
 তিনি জেলে থাকা কালীন বিখ্যাত মহাকাব্য কমলা লিখেন
ট্র্যাফিক (২০০০-এর চলচ্চিত্র)

ট্র্যাফিক (ইংরেজি ভাষায়: Traffic) একটি একাডেমি পুরস্কার বিজয়ী মার্কিন অপরাধ/নাট্য চলচ্চিত্র। ২০০০ সালে মুক্তিপ্রাপ্ত এই ছবিটি পরিচালনা করেছেন স্টিভেন সোডারবার্গ। এতে মার্কিন যুক্তরাষ্ট্র এবং মেক্সিকোর মাদক ব্যবসা এবং সমাজ জীবনে এর প্রভাবকে বিভিন্ন অবস্থান থেকে ফুটিয়ে তোলা হয়েছে। যার যার অবস্থান থেকে মাদকের প্রভাব ফুটিয়ে তোলা হয়েছে তারা হলেন: একজন মদ্যপায়ী, একজন আইন প্রয়োগকারী, একজন রাজনীতিবিদ এবং একজন মাদক পাচারকারী। এরা প্রত্যেকে নিজেদের অজান্তে প্রত্যেকের জীবনকে প্রভাবিত করে। এ ধরনের ছবিকে অনেকে হাইপারলিংক চলচ্চিত্র নামে আখ্যায়িত করে থাকেন। এটি ব্রিটিশ টেলিভিশন সিরিজ "Traffik" এর উপর ভিত্তি করে নির্মিত হয়েছে। এই চলচ্চিত্রের উপর ভিত্তি করে আবার যুক্তরাষ্ট্রে এটি টিভি সিরিজ চলছে যার নাম "Traffic"।
জব্বারের বলীখেলা

জব্বারের বলীখেলা এক বিশেষ ধরনের কুস্তি খেলা, যা চট্টগ্রামের এর লালদিঘী ময়দানে প্রতিবছরের ১২ই বৈশাখে অনুষ্ঠিত হয়। এই খেলায় অংশগ্রহণকারীদেরকে বলা হয় বলী। চট্টগ্রামের আঞ্চলিক ভাষায় কুস্তি বলীখেলা নামে পরিচিত। ১৯০৯ সালে চট্টগ্রামের বদরপাতি এলাকার ধনাঢ্য ব্যবসায়ী আবদুল জব্বার সওদাগর এই প্রতিযোগিতার সূচনা করেন। তার মৃত্যুর পর এই প্রতিযোগিতা জব্বারের বলী খেলা নামে পরিচিতি লাভ করে। জব্বারের বলীখেলা একটি জনপ্রিয় ও ঐতিহ্যমন্ডিত প্রতিযোগিতা হিসেবে বিবেচিত। বলীখেলাকে কেন্দ্র করে লালদিঘী ময়দানের আশে পাশে প্রায় তিন কিলোমিটার জুড়ে বৈশাখী মেলার আয়োজন হয়। এটি বৃহত্তর চট্টগ্রাম এলাকার সবচেয়ে বৃহৎ বৈশাখী মেলা।
বাংলার শেষ স্বাধীন নবাব সিরাজউদ্দৌলার পতনের পর এই দেশে ব্রিটিশ শাসন শুরু হয়। বাঙালি সংস্কৃতির বিকাশ এবং একই সঙ্গে বাঙালি যুবসম্প্রদায়ের মধ্যে ব্রিটিশবিরোধী মনোভাব গড়ে তোলা এবং শক্তিমত্তা প্রদর্শনের মাধ্যমে তাদের মনোবল বাড়ানোর উদ্দেশ্যে চট্টগ্রামের বদরপতি এলাকার ব্যবসায়ী আবদুল জব্বার সওদাগর বলী খেলা বা কুস্তি প্রতিযোগিতার প্রবর্তন করেন। ১৯০৯ সালের ১২ বৈশাখ নিজ নামে লালদীঘির মাঠে এই বলীখেলার সূচনা করেন তিনি। ব্যতিক্রমধর্মী ক্রীড়া প্রতিযোগিতা আয়োজনের জন্য ব্রিটিশ সরকার আবদুল জব্বার মিয়াকে খান বাহাদুর উপাধিতে ভূষিত করলেও তিনি তা প্রত্যাখ্যান করেন। ব্রিটিশ ও পাকিস্তানি আমলে বৃহত্তর চট্টগ্রাম ছাড়াও বার্মার আরাকান অঞ্চল থেকেও নামী-দামি বলীরা এ খেলায় অংশ নিতেন।
চট্টগ্রাম বলির দেশ। কর্ণফুলী ও শঙ্খ নদীর মধ্যবর্তী স্থানের উনিশটি গ্রামে মল্ল উপাধিধারী মানুষের বসবাস ছিল। প্রচণ্ড দৈহিক শক্তির অধিকারী মল্লরা সুঠামদেহী সাহসী পুরুষ এবং তাদের বংশানুক্রমিক পেশা হচ্ছে শারীরিক কসরৎ প্রদর্শন। এই মল্লবীরেরাই ছিলেন বলিখেলার প্রধান আকর্ষণ ও বলিখেলা আয়োজনের মূল প্রেরণা। চট্টগ্রামের বাইশটি মল্ল পরিবার ইতিহাস প্রসিদ্ধ। আশিয়া গ্রামের আমান শাহ মল্ল, চাতরি গ্রামের চিকন মল্ল, কাতারিয়া গ্রামের চান্দ মল্ল, জিরি গ্রামের ঈদ মল্ল ও নওয়াব মল্ল, পারি গ্রামের হরি মল্ল, পেরলা গ্রামের নানু মল্ল, পটিয়ার হিলাল মল্ল ও গোরাহিত মল্ল, হাইদগাঁওর অলি মল্ল ও মোজাহিদ মল্ল, শোভনদন্ডীর তোরপাচ মল্ল, কাঞ্চননগরের আদম মল্ল, ঈশ্বরখাইনের গনি মল্ল, সৈয়দপুরের কাসিম মল্ল, পোপাদিয়ার যুগী মল্ল, খিতাপচরের খিতাপ মল্ল, ইমামচরের ইমাম মল্ল, নাইখাইনের বোতাত মল্ল, মাহাতার এয়াছিন মল্ল, হুলাইনের হিম মল্ল, গৈরলার চুয়ান মল্ল।
এখন পেশাদার বলির (কুস্তিগির) অভাবে বলিখেলার তেমন আকর্ষণ না থাকলেও জব্বারের বলীখেলার মূল উপজীব্য হয়ে উঠেছে মেলা। তাই অনেকে বলীখেলার পরিবর্তে একে বৈশাখী মেলা হিসেবেই চিনে। জব্বার মিয়ার বলী খেলা ও বৈশাখী মেলা চট্টগ্রামের ঐতিহ্য, সংস্কৃতি ও অহংকারে পরিণত হয়েছে। বর্তমানে দেশের সবচেয়ে বড় লোকজ উৎসব হিসেবে এটিকে চিহ্নিত করা হয়। খেলাকে কেন্দ্র করে তিন দিনের আনুষ্ঠানিক মেলা বসার কথা থাকলেও কার্যত পাঁচ-ছয় দিনের মেলা বসে লালদীঘির ময়দানের চারপাশের এলাকা ঘিরে।
জব্বারের বলী খেলার পাশাপাশি জেলার বিভিন্ন স্থানে যেমন চন্দনাইশের বরকল এস জেড উচ্চ বিদ্যালয়ের মাঠে বিশ্ব পুকুরের বলীখেলা, কক্সবাজারে ডিসি সাহেবের বলী খেলা, সাতকানিয়ায় মক্কার বলি খেলা, আনোয়ারায় সরকারের বলী খেলা, রাউজানে দোস্ত মোহাম্মদের বলী খেলা, হাটহাজারীতে চুরখাঁর বলী খেলা, চান্দগাঁওতে মৌলভীর বলী খেলা এখনও কোনরকমে বিদ্যমান।
বর্তমানে জব্বারের বলী খেলা বাংলাদেশের বেসরকারি টিভি চ্যানেল "চ্যানেল আই"তে সরাসরি সম্প্রচার করা হয়ে থাকে।
কামিনীকুমার ঘোষ

কামিনীকুমার ঘোষ (১ জানুয়ারি, ১৮৮৮ - ২৪ এপ্রিল, ১৯৭১) যিনি রায় সাহেব নামে পরিচিত, একজন বাঙালি সমাজসেবক, শিক্ষাবিদ এবং ব্রিটিশ বিরোধী আন্দোলনের একজন সক্রিয় নেতা, চট্টগ্রামের শিক্ষা বিস্তারে যার অবদান চির স্মরণীয়।
কামিনীকুমার ঘোষ ১৮৮৮ সালের ১লা জানুয়ারি চট্টগ্রামের সাতকানিয়া উপজেলার কাঞ্চনা ইউনিয়নে জন্ম গ্রহণ করেন। ১৯০৬ সালে এন্ট্রান্স বা প্রবেশিকা পরীক্ষায় তিনি বৃত্তিসহ প্রথম বিভাগে উত্তীর্ণ হন। তিনি ১৯০৮ এ উচ্চ মাধ্যমিক এবং ১৯১০ সালে গণিতে অনার্স পাশ করেন। ১৯১২ সালে কলকাতার প্রেসিডেন্সী কলেজ থেকে আইন বিষয়ে বৃত্তিসহ উত্তীর্ণ হন। ১৯১৩ সালে কলকাতা থেকে ফিরে তিনি তার চাচা বঙ্গচন্দ্র ঘোষের সাথে আইন পেশায় নিযুক্ত হন। তিনি বিয়ে করেছিলেন বাশখালী উপজেলার পালেগ্রাম চৌধুরীবাড়ীর কন্যা শৈলবালাকে। ব্যক্তিগত ভাবে তিনি ১১ সন্তানের জনক ছিলেন।
১৯২১ সালে তিনি মহাত্মা গান্ধীর ভারত শাসন আন্দোলনের ডাকে সাড়া দিয়ে তিনি আইন পেশা ছেড়ে দেন এবং আন্দোলনে সর্বাত্মক ভাবে জড়িয়ে যান। অনেকের মতে তিনি ছিলেন চট্টগ্রামের দক্ষিণাঞ্চলের আন্দোলনের অন্যতম নায়ক।
১৯২২ সালে তিনি তৎকালীন কাঞ্চনা, ডলুকূল, আমিলাইষ ইউনিয়নের চেয়ারম্যান হন। এলাকাবাসীর স্বাস্থ্যসেবার জন্য হাসপাতাল গড়ে তুলেন। সাতকানিয়া-বাশঁখালী এডুকেশন সোসাইটি গঠন করে তিনি গ্রামে গ্রামে প্রাথমিক বিদ্যালয় স্থাপনের উদ্যোগ নেন। ১৯২৯ সালে সঙ্গীদের সহযোগীতায় তিনি স্থাপন করেছিলেন আমিলাইষ-কাঞ্চনা বঙ্গচন্দ্র ঘোষ ইনস্টিটিউট। এটি চট্টগ্রামের ঐতিহ্যবাহী শিক্ষাপ্রতিষ্ঠান হিসেবে স্বীকৃতি লাভ করে।
১৯৪৮ সালে প্রতিষ্ঠিত সাতকানিয়া সরকারি কলেজের অন্যতম প্রতিষ্ঠাতা এবং প্রতিষ্ঠাতা অধ্যক্ষ ছিলেন কামিনীকুমার। যা এখন চট্টগ্রামের একটি স্বনামধন্য সরকারি শিক্ষাপ্রতিষ্ঠান।
কামিনীর সমাজসেবামূলক ও শিক্ষা প্রসারণমূলক কর্মকাণ্ডের জন্য ব্রিটিশ সরকার তাকে রায় সাহেব খেতাবে ভূষিত করেন। তিনি ২৮ বছর চট্টগ্রামের জেলা পরিষদের সদস্য এবং সাত বছর সভাপতি ছিলেন। ১৬ বছর তিনি চট্টগ্রাম জেলা স্কুল বোর্ডের সদস্য, কাঞ্চনা ইউনিয়নের নির্বাচিত প্রেসিডেন্ট, বেঞ্চ কোর্টের সভাপতিসহ বিভিন্ন গুরুদায়িত্ব পালন করেছেন।
বাংলাদেশের মুক্তিযুদ্ধের সময় ১৯৭১ সালের ২৪ই এপ্রিল শনিবার বেলা ১২টায় পাকিস্তানি সামরিক বাহিনী দোহাজারী ক্যাম্প থেকে কাঞ্চনায় আক্রমণ চালায়। হানাদার বাহিনী কামিনীকুমারের বাড়িতে আক্রমণ করলে বাড়ীর লোকজন বৃদ্ধ কামিনীকুমারকে বাড়ীর শৌচাগারে লুকিয়ে রাখে, পরবর্তীতে কামিনীকুমার শৌচাগার থেকে বেড়িয়ে বাড়ীতে যাওয়ার পথে এক রাজাকার তাকে শনাক্ত করে এবং হানাদার বাহিনী গুলি করে তাকে হত্যা করে।
অসন, কাঠমান্ডু

অসন বাজার (, ) (বিকল্প নাম: অসন টোল असन टोल, অসন তোয়াহ असं त्वा) নেপালের রাজধানী কাঠমান্ডুর কেন্দ্রে অবস্থিত একটি বাজার ও আবাসিক চত্বর। উৎসব পঞ্জি, কৌশলগত অবস্থান এবং নানা ঐতিহাসিক কারণে এটি বিখ্যাত। অসনকে এশিয়ার ঐতিহ্যবাহী বাজারের উদাহরণ হিসেবে বর্ণনা করা হয়। ""তুলাধর"", ""শ্রেষ্ঠ"", ""বজ্রাচার্য"" এবং ""শাক্য"" বর্ণের জনগণ এই এলাকার প্রধান জনসংখ্যা।
ছয় রাস্তায় মিলিত অসন বর্গক্ষেত্র একটি চিরস্থায়ী ঠেলাঠেলির মিলিত স্থান। অসনের বাজারটি কাঠমান্ডুর সব এলাকা থেকে খদ্দের আকর্ষণ করে, তার কারণ হচ্ছে নানান রকমের বৈচিত্র্যপূর্ণ পণ্যদ্রব্য এখানে বিক্রি করা হয়। বিক্রীত পণ্যের ভেতরে আছে খাদ্যসামগ্রী, মসলা ও ইলেকট্রনিক্স থেকে ক্ষণিকের জরির ঝালর বস্ত্র পর্যন্ত।
রোলান্ড এমেরিখ

রোলান্ড এমেরিখ (জার্মান: Roland Emmerich "রোলান্ট্‌ এমেরিশ্য্‌", জন্ম: ১০ই নভেম্বর, ১৯৫৫) একজন জার্মান চলচ্চিত্র পরিচালক, প্রযোজক এবং চিত্রনাট্যকার। তিনি একজন স্বঘোষিত সমকামী এবং এলজিবিটি আন্দোলনের সাথে সরাসরি যুক্ত।
ক্রিস্টোফার নোলান

ক্রিস্টোফার নোলান (জন্ম: ৩০শে জুলাই, ১৯৭০) অস্কার মনোনয়নপ্রাপ্ত ইংরেজ-মার্কিন চলচ্চিত্র পরিচালক, প্রযোজক এবং চিত্রনাট্যকার। তার বাবা ইংরেজ এবং মা মার্কিন। সে হিসেবে তিনি যুক্তরাষ্ট্র এবং যুক্তরাজ্য উভয় দেশেরই নাগরিক। তার স্ত্রী এমা থমাস তার অনেকগুলো চলচ্চিত্র প্রযোজনা করেছেন।
ক্রিস্টোফার নোলানের জন্ম ১৯৭০ সালের ৩০শে জুলাই লন্ডন শহরে। তার বাবা ছিলেন একজন বিজ্ঞাপন কপিরাইটার। আর মা ছিলেন একজন আমেরিকান বিমানবালা। জন্ম আর পিতামাতা সূত্রে তিনি ব্রিটিশ-আমেরিকান হওয়াতে তার শৈশব কেটেছে লন্ডন ও শিকাগোতে। ছোটবেলাতে নোলানের আগ্রহ ছিল উদ্ভিদবিদ্যাতে। তবে তার এই আগ্রহ ততদিন পর্যন্তই ছিল যতদিন পর্যন্ত তিনি তার বাবার ক্যামেরাটি খুঁজে পান। বাবার সুপার ৮ ক্যামেরা নিয়ে খেলতে খেলতেই ক্যামেরা সম্পর্কে জানা-শোনা। মাত্র ৭ বছর বয়সে সেই ক্যামেরা দিয়ে তৈরী করলেন তার প্রথম ছবি। আর তাতে অভিনয় করালেন তার ছোট খেলনা এ্যাকশন ম্যানদের।
ইউনিভার্সিটি কলেজ লন্ডন থেকে ইংরেজি সাহিত্যে অধ্যাপনা শেষ করে নোলান একই কলেজকে বেছে নেন তার ফিল্ম তৈরীর সুযোগসুবিধার জন্য। ১৯৯৩ সালে তিনি ছবি তৈরীর উপর স্নাতক ডিগ্রি অর্জন করেন।
ক্রিস্টোফার নোলান ১৯৯৮ সালে তৈরী করেন তার প্রথম পূর্ণদৈর্ঘ্য চলচ্চিত্র ‘ফলোয়িং’। ছবিটির বাজেট ছিল মাত্র ৩ হাজার পাউন্ড। ছবিটির স্ক্রিপ্ট নোলানের নিজের লেখা ছিল যার ফটোগ্রাফি আর এডিটও তিনি নিজেই করেছিলেন। ১৯৯৮ সালে সান ফ্রান্সিসকো ফিল্ম ফেস্টিভেলে ছবিটি প্রদর্শিত হবার পর তা সকলের দৃষ্টি আকর্ষণ করতে থাকে। ২০০০ সনে “মেমেনটো” দিয়ে বিশ্বময় পরিচিতি অর্জন করেন নোলান।
এলজিবিটিকিউ

এলজিবিটিকিউ (LGBTQ) হচ্ছে একটি শব্দ যা বিভিন্ন যৌনতা এবং লিঙ্গ পরিচয়কে বোঝাতে ব্যবহৃত হয়। এর মধ্যে থাকে লেসবিয়ান (মেয়েরা যারা মেয়েদের প্রতি আকৃষ্ট), গে (পুরুষরা যারা পুরুষদের প্রতি আকৃষ্ট), বাইসেক্সুয়াল (যারা পুরুষ এবং মেয়েদের প্রতি আকৃষ্ট হতে পারে), ট্রান্সজেন্ডার (যারা জন্মগত লিঙ্গ পরিচয়ের বাইরে নিজেদের অনুভব করে), এবং কুইয়ার (যারা ঐতিহ্যগত লিঙ্গ বা যৌন পরিচয়ের বাইরের পরিচয় পছন্দ করে)। 
এলজিবিটিকিউ আন্দোলন মূলত এই সমস্ত মানুষদের সমান অধিকার এবং সমাজে গ্রহণযোগ্যতা অর্জনের জন্য সংগ্রাম করছে। বিশ্বজুড়ে এলজিবিটিকিউ+ সম্প্রদায়ের সদস্যরা তাদের নিজস্ব পরিচয় নিয়ে বাঁচার স্বাধীনতা চাইছেন। বিভিন্ন দেশে এই বিষয়টির প্রতি দৃষ্টিভঙ্গি ভিন্ন, কিছু দেশে এলজিবিটিকিউ+ মানুষদের অধিকার সুরক্ষিত, আবার কিছু দেশে এখনো এটি বৈধতা পায়নি। তবে, সম্প্রতি বিভিন্ন দেশ এবং সমাজে এই আন্দোলন বেশি দৃশ্যমান হয়েছে, এবং পরিবর্তন আসছে। 
LGBT শব্দটি ১৯৮০-এর দশকে ব্যবহার শুরু হয়। আগে গে শব্দটি সাধারণভাবে ব্যবহার হলেও, পরে মানুষ বুঝতে পারে যে সবাইকে ওই একটি শব্দে বোঝানো ঠিক না। তাই লেসবিয়ান, গে, বাইসেক্সুয়াল আর ট্রান্সজেন্ডার — এই চারটি পরিচয়ের জন্য মিলিয়ে LGBT শব্দটি তৈরি হয়। 
"LGBT" শব্দের অনেক রকম রূপ আছে:
অনেকে বলেন এই শব্দগুলো অনেক লম্বা আর জটিল হয়ে যাচ্ছে, যার ফলে সাধারণ মানুষ সহজে বুঝতে পারে না। কেউ কেউ মনে করেন কিছু পরিচয় বেশি গুরুত্ব পায়, আর কিছু পরিচয় থেকে যায় পিছনে। আবার, "কুইয়ার" শব্দটি কিছু দেশে বা সমাজে এখনো খারাপ শব্দ হিসেবে দেখা হয়।
এই সমস্যাগুলোর জন্য কিছু মানুষ অন্য শব্দ ব্যবহার করেন, যেমন:
তবে "LGBTQ" বা "LGBTQ+" এখনো সবচেয়ে বেশি ব্যবহৃত শব্দ, বিশেষ করে আন্তর্জাতিকভাবে।
ভারতে এলজিবিটিকিউ সম্প্রদায়ের অধিকার নিয়ে দীর্ঘদিন ধরে আলোচনা ও আন্দোলন চলে আসছে। ২০১৮ সালে ভারতের সুপ্রিম কোর্ট ৩৭৭ ধারার একটি অংশ বাতিল করে সমকামিতা অপরাধ নয় বলে ঘোষণা করে, যা ছিল এলজিবিটিকিউ অধিকারের জন্য একটি বড় বিজয়। এরপর থেকে ভারতজুড়ে বিভিন্ন সামাজিক সংস্থা, মিডিয়া এবং কর্মীরা এই সম্প্রদায়ের প্রতি সহানুভূতিশীল মনোভাব গড়ে তুলতে সচেষ্ট হয়েছে। 
বাংলাদেশে এলজিবিটিকিউ বিষয়টি এখনো বেশ সংবেদনশীল ও সীমিত পরিসরে আলোচনা হয়। দেশটির আইনে এখনো সমকামিতা অবৈধ এবং দণ্ডনীয় অপরাধ হিসেবে বিবেচিত। ২০১৬ সালে দুজন এলজিবিটিকিউ অধিকারকর্মীকে হত্যার পর পরিস্থিতি আরও সংকটময় হয়ে ওঠে এবং অনেক এলজিবিটিকিউ ব্যক্তি নিরাপত্তার কারণে আত্মগোপন করে। তবে সাম্প্রতিক বছরগুলোতে অনলাইন প্ল্যাটফর্ম এবং কিছু স্বাধীন সংগঠন এই সম্প্রদায়ের জন্য সচেতনতা বাড়ানোর চেষ্টা করছে।
হিরোশি ইনাগাকি

হিরোশি ইনাগাকি (; ৩০ ডিসেম্বর ১৯০৫ – ২১ মে ১৯৮০) একজন জাপানী চলচ্চিত্র পরিচালক এবং চিত্রনাট্যকার ছিলেন। তিনি সামুরাই ত্রয়ী পরিচালনা করে খ্যাতি অর্জন করেন এবং এর জন্য একাডেমি পুরস্কারও অর্জন করেন। পরিচালক হওয়ার আগে তিনি শিশু অভিনেতা ছিলেন।
ডোমেইন (গণিত)

সাধারণভাবে যেকোন বস্তু বা বিষয়ের সুসংহত এবং সন্নিবদ্ধ সংগ্রহকে একত্রিত ভাবে যেই নাম বা পরিসর দ্বারা বুঝানো হয় তাকে ডোমেইন বলে। আর গণিতের ভাষায় ঐ সংগ্রহ পরিসীমাকে রেঞ্জ বলে।
গণিতের ভাষায়, অঞ্চল হল একটি অপেক্ষককে সংজ্ঞায়িত করতে পারে এমন সদস্যের সেট। অন্যভাবে বলা যায়, কোন একটি নির্দিষ্ট শর্তকে পূরণ করতে পারে এমন উপাদানের সম্মিলিত সংগ্রহই একটি ফাংশন এর ডোমেইন। কার্টেসিয়ান সমতলে x অক্ষকে ডোমেইন বলা হয়।
উদাহরণ: formula_1 ফাংশনটির ডোমেন নির্ণয়ের ক্ষেত্রে formula_2 এর মান  formula_3 অথবা formula_3  -এর চেয়ে বড় যে কোনো সংখ্যাটির জন্য অপেক্ষকটি সংজ্ঞায়িত হয়। 
তাহলে, formula_5 অপেক্ষকটির অঞ্চল, formula_6
যদি X সেট হতে Y সেটে f একটি অপেক্ষক হয়, তবে তাকে f: X→Y লিখে প্রকাশ করা হয়। X সেটকে f:X→Y অপেক্ষকের অঞ্চল (domain) এবং Y সেটকে এর সহ-অঞ্চল/উপ-অঞ্চল (codomain) বলা হয়।
পাল্লা/প্রসার (range)formula_7
এখানে পাল্লা f সহ-অঞ্চল Y-এর উপসেট।
গণিতের ভাষায়, ডোমেইন হলো একটি ফাংশানকে সংজ্ঞায়িত করতে পারে এমন সদস্যের সেট। অন্যভাবে বলা যায়, কোন একটি নির্দিষ্ট শর্তকে পূরণ করতে পারে এমন উপাদানের সম্মিলিত সংগ্রহই একটি ফাংশন এর ডোমেইন।
উচ্চতর গণিত (নবম-দশম শ্রেণি)। জাতীয় শিক্ষাক্রম ও পাঠ্যপুস্তক বোর্ড। ২০২০। অধ্যায় ১ঃ সেট ও ফাংশন
কাসাব্লাঙ্কা

কাসাব্লাঙ্কা (, , ) মরক্কোর বৃহত্তম শহর এবং দেশের অর্থনৈতিক ও ব্যবসায়িক কেন্দ্র। আটলান্টিক মরক্কোর মধ্য-পশ্চিম অংশে চাউইয়া সমভূমির উপকূলে, শহরটির জনসংখ্যা প্রায় ৩.৭১ মিলিয়ন শহুরে এলাকায় এবং ৪.২৭ মিলিয়নেরও বেশি গ্রেটার ক্যাসাব্লাঙ্কায়, এটিকে বিশ্বের সবচেয়ে জনবহুল শহর করে তুলেছে। মাগরেব অঞ্চল, এবং আরব বিশ্বের অষ্টম বৃহত্তম।
৩.৭ মিলিয়ন (২০০৫ সালের হিসাব অনুসারে)।
১,৬১৫ বর্গ কিলোমিটার।
এর অর্থনীতির মূল অংশ হচ্ছে ফসফেট রপ্তানি করা। এই ক্ষেত্রে কাসাব্লাঙ্কা হচ্ছে প্রশাসনিক কেন্দ্র। তাছাড়া মরক্কোর সবচেয়ে বেশি শিল্প-কারখানা গড়ে উঠেছে এই এলাকায়। ক্যাসাব্লাঙ্কার মূল শিল্প কারখানার মধ্যে আছে মৎস্য জাত দ্রব্য, গৃহনির্মাণ সামগ্রী, কাঠ চেরার কারখানা, আসবাবপত্র তৈরি, কাচের সামগ্রী, টেক্সটাইলস,চামড়া কারখানা প্রভৃতি।
কাসাব্লাঙ্কার সবচেয়ে দর্শনীয় স্থান বাদশাহ ২য় হাসান এর মসজিদ। এটি বিশ্বের সবচেয়ে বড় মসজিদ।
আধুনিক কাসাব্লাঙ্কা শহর গড়ে উঠেছে একজন ফ্রেঞ্চ স্থপতির হাত ধরে। তিনি হলেন হেনরি প্রস্ট। তার পরিকল্পনাতেই প্রথম এই শহর গড়ে উঠে।পরে ১৯৪৬ এবং আরো পরে ১৯৮৪ এ নতুন করে অতিরিক্ত শহর পরিকল্পনা প্রণয়ন করা হয়।
লিনডাউ

লিনডাউ () জার্মানির Lake Constance এর পূর্ব অংশে অবস্থিত একটি দ্বীপ ও শহর। এটি বাভারিয়ার Bundesland এর মধ্যে পড়েছে এবং লিনডাউ জেলার রাজধানী হিসেবেও কাজ করছে। ঐতিহাসিক লিনডাউ শহর মাত্র .৬৮ বর্গ কিমি আয়থনের একটি দ্বীপে। এই দ্বীপটি সেতু এবং রেলপথের মাধ্যমে মূল ভূমির সাথে সংযুক্ত।
১৯৫১ সাল থেকে প্রতি বছর এই শহরে নোবেল বিজয়ীদের একটি সম্মেলন হয়। এতে একসাথে প্রায় ৩০ জন নোবেল বিজয়ী উপস্থিত থাকেন এবং তাদের সাথে সময় কাটাতে পৃথিবীর বিভিন্ন দেশ থেকে প্রায় ৫০০ তরুণ গবেষক ও শিক্ষার্থী জড়ো হন। প্রথমে শুধু পদার্থবিজ্ঞান ও রসায়নে বিজয়ীদেরই একত্রিত করা হতো। বর্তমানে এর সাথে চিকিৎসাবিজ্ঞান ও অর্থনীতিও যুক্ত হয়েছে।
২০০৭ সাল থেকে বাংলাদেশের তরুণ গবেষক ও শিক্ষার্থীরাও এই সম্মেলনে অংশ নিচ্ছে। ২০০৮ সালের জন্যও বাংলাদেশ থেকে তিনজন মনোনীত হয়েছেন।
ডোমেইন নাম

ডোমেইন নাম বলতে সাধারনভাবে কোন একটা ওয়েবসাইটের নামকে বোঝায়। ডোমেইন নাম ক্লাইন্ট কম্পিউটারকে ওয়েব সার্ভারের সাথে সংযোগ স্থাপন করতে সাহায্য করে। একটি ডোমেইন নাম সংক্রান্ত সব কিছু নিয়ন্ত্রণ করে ডোমেইন নেম সিস্টেম।
প্রত্যেক ওয়েবসাইটের একটি নির্দিষ্ট আইপি ঠিকানা থাকে। কিন্তু আইপি দিয়ে ওয়েবসাইট মনে রাখা কষ্টসাধ্য। তাই মনে রাখার সুবিধার জন্য আইপি ঠিকানার পরিবর্তে ডোমেইন নাম ব্যবহার করা হয়। এছাড়া এক বা একাধিক কমপিউটার কে ইন্টারনেট এ চেনার জন্যও ডোমেইন নাম ব্যবহার করা হয়।
বিশ্বের নতুন সপ্তাশ্চর্য

বিশ্বের নতুন সপ্তাশ্চর্য এমন একটি প্রকল্প যার মূল উদ্দেশ্য হচ্ছে আধুনিক বিশ্বের নতুন বিস্ময়ের তালিকা তৈরি করে প্রাচীন বিশ্বের সপ্তাশ্চর্যের ধারণাটিকে পুনঃরুজ্জীবিত করা। এ লক্ষ্যে ব্যক্তিমালিকানাধীন New 7 Wonders Foundation বিশ্বব্যাপী ইন্টারনেট ও ফোনের মাধ্যমে বিশ্বের সাতটি নতুন বিস্ময়ের তালিকায় ভুক্তির জন্য মনোনয়ন ও ভোট আহবান করে এবং এর বিজয়ীদের তালিকা ৭ জুলাই, ২০০৭ তারিখে পর্তুগালে ঘোষণা করা হয়।
সুইজারল্যান্ড ভিত্তিক "New 7 Wonders Foundation" এর দাবী এই প্রকল্পে ইন্টারনেট এবং ফোনের মাধ্যমে ১০০ মিলিয়ন বা ১০ কোটি ভোট পড়েছে। যেহেতু ভক্ত, সরকার এবং পর্যটন সংস্হাগুলো কোন বাধা ছাড়াই যতগুলো ইচ্ছা ভোট দিতে পেরেছে তাই এই ভোটাভুটিকে অনেকেই অবৈজ্ঞানিক আখ্যা দিয়েছেন।
নেপাল কমিউনিস্ট পার্টি (মাওবাদী-কেন্দ্র)

নেপাল কমিউনিস্ট পার্টি (মাওবাদী-কেন্দ্র) (নেপালি ভাষায়: नेपाल कम्युनिष्ट पार्टी (माओवादी केन्द्र)) নেপালের একটি মাওবাদী রাজনৈতিক দল। ১৯৯৪ সালে প্রতিষ্ঠিত এই দলের নেতা হলেন "পুষ্প কমল দাহাল" যিনি শুধু প্রচণ্ড নামে পরিচিত। ২০০৮ সালে নেপালের সাংবিধানিক সভার নির্বাচনে এই দল সংখ্যাগরিষ্ঠ আসন লাভ করেছে।
মেক্সিকান স্ট্যান্ডঅফ

মেক্সিকান স্ট্যান্ডঅফ (ইংরেজি ভাষায়: Mexican standoff) বলতে একটি কৌশলগত স্থিতিবস্থাকে বোঝায়। এটি এমন স্থিতিবস্থা যেখানে কোন দলই নিশ্চিতভাবে এমন কিছু করতে পারে না যা তাদের বিজয় এনে দিতে পারে। যুদ্ধ, অর্থনীতি ও চলচ্চিত্রে এই মেক্সিকান স্ট্যান্ডঅফের ব্যবহার দেখা যায়।
মেক্সিকান স্ট্যান্ডঅফ বাগধারাটি ১৯শ শতাব্দীর শেষের দিকে প্রচলিত হয়। কেমব্রিজ অ্যাডভান্সড লার্নার্স ডিকশনারি দাবি করে শব্দটির উৎপত্তি অস্ট্রেলিয়ায়। কিন্তু বইতে এই বাগধারার প্রথম ব্যবহার দেখা যায় ১৯০৮ সালে উইলিয়াম ড্রানানের "থার্টি-ওয়ান ইয়ার্স অন দ্য প্লেইন অ্যান্ড ইন দ্য মাউন্টেন" এবং চার্লস এম. রাসেলের "ড্যাড লেন্‌স বাফালো ইয়ার্ন" বইতে।
চলচ্চিত্রে একজন আরেকজনের দিকে বন্দুক তাক করে থাকা এক ধরনের চলচ্চিত্রের ক্লিশে, যা চলচ্চিত্রে বহুল ব্যবহৃত হয়। এই ধরনের ক্লিশের ব্যবহারের উদাহরণ হল সার্জিও লিয়ন পরিচালিত "দ্য গুড, দ্য ব্যাড অ্যান্ড দ্য আগলি" চলচ্চিত্র, যেখানে তিনটি চরিত্র একে অপরের দিকে বন্দুক তাক করে আছে। পরিচালক কোয়েন্টিন টারান্টিনোও তার চলচ্চিত্রে মেক্সিকান স্ট্যান্ডঅফের ব্যবহার করেছেন। তার "রিসারভয়র ডগ্‌স" চলচ্চিত্রে চারটি চরিত্রের মধ্যে স্থিতিবস্থা দেখা যায়।
ঔপনিবেশিক ভারত

ঔপনিবেশিক ভারত বলতে আবিষ্কারের যুগের সময় ইউরোপীয় ঔপনিবেশিকদের দ্বারা ভারতীয় উপমহাদেশে শাসনকে বোঝায়। এলাকা দখল ও বাণিজ্য, বিশেষ করে মশলা বাণিজ্যের মাধ্যমে ইউরোপীয় ক্ষমতা প্রয়োগ করা হয়েছিল। ভারতের ধনসম্পত্তির অনুসন্ধানের জন্য ১৪৯২ সালে ক্রিস্টোফার কলম্বাসের আমেরিকা ভ্রমণ করেছিলেন এবং এরপর আমেরিকার উপনিবেশায়ন হয়েছিল। মাত্র কয়েক বছর পর পঞ্চদশ শতাব্দীতে পর্তুগিজ নাবিক ভাস্কো দা গামা জলপথে আফ্রিকা প্রদক্ষিণ করে ভারতের সঙ্গে পুনরায় প্রত্যক্ষ বাণিজ্যিক সংযোগ স্থাপন করেছিলেন ()। তিনি মালাবার উপকূলের কালিকট শহরে পৌঁছেছিলেন, যা তখন প্রাচ্যের অন্যতম প্রধান বাণিজ্যিক বন্দর ছিল। সেখানে তিনি জামোরিম রাজার কাছ থেকে কালিকট শহরে বাণিজ্য করার অনুমতি পেয়েছিলেন। এরপর এল ওলন্দাজ, যারা সিংহলে প্রধান ঘাঁটি স্থাপন করেছিল। কিন্তু ত্রিবাঙ্কুর–ওলন্দাজ যুদ্ধে ত্রিবাঙ্কুর রাজ্যের কাছ থেকে পরাজিত হওয়ার ফলে ভারতে তাদের বিস্তার স্তব্ধ হয়ে গিয়েছিল।
সামুদ্রিক ইউরোপীয় ক্ষমতাদের মধ্যে বাণিজ্যের প্রতিদ্বন্দ্বিতার ফলে অন্যান্য উপকূলীয় ক্ষমতাদের ইউরোপের সাম্রাজ্য থেকে ভারতে এনেছিল। সপ্তদশ শতাব্দীর শুরুতে ওলন্দাজ প্রজাতন্ত্র, ইংল্যান্ড, ফ্রান্স, ডেনমার্ক–নরওয়ে সবাই ভারতে বাণিজ্যকেন্দ্র স্থাপন করেছিল। অষ্টাদশ শতাব্দীর শুরুতে মুঘল সাম্রাজ্য চূর্ণবিচূর্ণ হয়ে গিয়েছিল এবং পানিপথের তৃতীয় যুদ্ধের পর মারাঠা সাম্রাজ্য দুর্বল হয়ে পড়েছিল। এর ফলে ভারতে অনেক দুর্বল ও অস্থায়ী রাজ্যের জন্ম হয়েছিল। অষ্টাদশ শতাব্দীর শেষে ব্রিটেন ও ফ্রান্স সরাসরি ও মিত্র দেশীয় রাজাদের মাধ্যমে ভারতে তাদের অধিকার নিয়ে লড়াই করছিল। ১৭৯৯ সালে মহীশূরের শাসক টিপু সুলতানের পরাজয়ের ফলে ভারতে ফ্রান্সের প্রভাব কমে এসেছিল। এরপর ঊনবিংশ শতাব্দীর শুরুতে ব্রিটেন দ্রুতগতিতে তার ক্ষমতা ভারতীয় উপমহাদেশের এক বড় অংশ জুড়ে বিস্তৃত করেছিল। ঊনবিংশ শতাব্দীর মাঝে ব্রিটিশরা ভারতের প্রায় সমস্ত অংশ জুড়ে প্রত্যক্ষ বা পরোক্ষ ক্ষমতা লাভ করেছিল। ব্রিটিশ ভারত, যা প্রত্যক্ষভাবে শাসিত ব্রিটিশ প্রেসিডেন্সি ও প্রদেশ দ্বারা গঠিত, ব্রিটিশ সাম্রাজ্যের সবচেয়ে জনবহুল ও মূল্যবান অংশ ছিল এবং তাই এটি "ব্রিটিশ মুকুটে রত্ন" বলে পরিচিত।
ঔপনিবেশিক আমলে ভারত সম্মিলিত জাতিপুঞ্জের প্রতিষ্ঠাতা সদস্য, ১৯০০, ১৯২০, ১৯২৮, ১৯৩২ ও ১৯৩৬ সালে গ্রীষ্মকালীন অলিম্পিকে অংশগ্রহণকারী রাষ্ট্র এবং ১৯৪৫ সালে জাতিসংঘের প্রতিষ্ঠাতা সদস্য। ১৯৪৭ সালে ভারত তার স্বাধীনতা লাভ করেছিল এবং ধর্মের ভিত্তিতে তাকে ভারত ও পাকিস্তান অধিরাজ্যে ভাগ করা হয়েছিল।
স্বাধীন চলচ্চিত্র

স্বাধীন চলচ্চিত্র (ইংরেজি ভাষায়: Independent film) বলতে মূলধারার স্টুডিও তন্ত্রের বাইরে নির্মিত চলচ্চিত্রকে বোঝায়। মার্কিন যুক্তরাষ্ট্রের ক্ষেত্রে হলিউড স্টুডিওর বাইরে নির্মিত কোন চলচ্চিত্রকেই স্বাধীন চলচ্চিত্র বলা যায়। একে সংক্ষেপে ইন্ডি ফিল্ম বলা হয়। একই সাথে স্বাধীন চলচ্চিত্র দ্বারা অবাণিজ্যিক শৈল্পিক চলচ্চিত্রকেও বোঝা যায় যেগুলো কাহিনীভিত্তিক মূলধারার হলিউড চলচ্চিত্র থেকে ভিন্ন ধরনের। অনেক সময় বড় কোন স্টুডিওর সহযোগী ছোট স্টুডিও (যেমন, সনি পিকচার ক্লাসিক্‌স) থেকে এই সিনেমাগুলো নির্মাণ করা হয়। কিন্তু কোন সিনেমার অর্ধেকের বেশি বাজেট যদি বড় কোন স্টুডিও থেকে আসে তাহলে তাকে স্বাধীন চলচ্চিত্র বলা যাবে না। ২০০৫ সালে যুক্তরাষ্ট্রের আবাসিক বক্স অফিস রাজস্বের শতকরা ১৫ ভাগই এসেছিল স্বাধীন চলচ্চিত্র থেকে। কনটেন্ট এবং স্টাইলের মাধ্যমে স্বাধীন চলচ্চিত্রগুলোকে সহজেই অন্যান্য ছবি থেকে আলাদা করা যায়। আর এতে পরিচালক বা লেখকের ব্যক্তিগত সৃজনশীল দৃষ্টিভঙ্গি খুব ভালভাবে প্রকাশিত হয়।
১৯৯০ এবং ২০০০ এর দশকে স্বাধীন চলচ্চিত্রের দৃশ্য বিনির্মাণে বেশ কয়েকটি বিষয় কাজ করেছে। এর মধ্যে সবচেয়ে উল্লেখযোগ্য হচ্ছে: কম খরচের মধ্যে উচ্চ ক্ষমতার ডিজিটাল ভিডিও ক্যামেরা সংগ্রহ যা মূলধারার চলচ্চিত্রের ৩৫ মিমি ক্যামেরার সাথে প্রতিদ্বন্দ্ব্বিতা করতে পারে। এর সাথে রয়েছে সহজে ব্যবহারযোগ্য সম্পাদনা সফ্‌টওয়্যার এবং বিভিন্ন চলচ্চিত্র উৎসবে বেশি বেশি স্বাধীন চলচ্চিত্র প্রদর্শনের ব্যবস্থা করা। এরকম একটি হচ্ছে সানড্যান্স চলচ্চিত্র উৎসব।
কুষাণ সাম্রাজ্য

কুষাণ সাম্রাজ্য ছিল প্রথম খ্রিষ্টীয় শতাব্দীতে মধ্য এশিয়ার ব্যাক্ট্রিয়া ও স্কাইথিয়া অঞ্চলে গড়ে ওঠা একটি মিশ্র চীনা-ব্যাক্ট্রীয় সাম্রাজ্য। ব্যাক্ট্রিয়া (আজকের আফগানিস্তান) অঞ্চলে গড়ে ওঠা এ সাম্রাজ্যটি পার্শ্ববর্তী শিনচিয়াং, পার্থিয়া, পাঞ্জাব, সিন্ধু এবং বেনারস পর্যন্ত বিস্তৃত হয়েছিল। সম্রাট কুজুল কদফিসেস ছিলেন এর প্রতিষ্ঠাতা।
খ্রিষ্টপূর্ব ২য় শতাব্দীর প্রথমার্ধে শুংনু (চৈনিক: 匈奴, ফিনিন: Xiōngnú "শুংনু") নামে এক উপজাতি তাদের প্রতিবেশী ইউয়েচি (চৈনিক: 月支, ফিনিন: Yuèzhī "উ্যয়েট্‌ষ্‌র্‌") নামে অপর এক উপজাতিকে হারিয়ে দেয়। দীর্ঘ সংঘর্ষের পর য়ুঝি উপজাতির লোকেরা পশ্চিমদিকে সরে যেতে বাধ্য হয়। তারা পশ্চিমদিকে সরে ইলি নদীর উপত্যকা পেরিয়ে ইস্সিক কুল হ্রদের (ইংরেজি: Lake Issyk Kul) দক্ষিণ তীর ধরে এগোতে থাকে। তাদের এই স্থান পরিবর্তন শকসহ বেশ কিছু উপজাতিকে তাদের সামনে এগোতে বাধ্য করে। ১৪৫-১২৫ খ্রিষ্টপূর্বাব্দের মধ্যবর্তী কোন সময়ে তারা ব্যাকট্রিয় ও পার্থিয়ায় বসতি স্থাপন করে। এক প্রজন্ম পর তারা সেই জায়গা ত্যাগ করে কাবুল উপত্যকা পেরিয়ে পাঞ্জাব সমভূমিতে প্রবেশ করে। খ্রিষ্টাব্দ শুরুর দিকে য়ুঝি উপজাতির নেতা কিউ-সিউ-কিও (ইংরেজি: K'iu-tsiu-k'io) বাকী চার নেতাকে মেরে সমগ্র উপজাতির প্রধান হয়ে বসে। তার নাম থেকেই নাম হয় কুএই-শাং (ইংরেজি: Kuei-shang) বা কুষাণ। রাজা কণিষ্কের অধীনে এই সাম্রাজ্য বিশাল আকৃতি লাভ করে।
এ সাম্রাজ্য ইউরোপের রোমান সাম্রাজ্য, চীনের হান রাজবংশ ও পূর্ব আফ্রিকার আক্সুমিত সাম্রাজ্যের সঙ্গে কূটনৈতিক সম্পর্ক গড়ে তুলেছিল ।
জস (চলচ্চিত্র)

জস (ইংরেজি ভাষায়: Jaws "জজ়্‌" অর্থাৎ "চোয়াল") ১৯৭৫ সালে মুক্তিপ্রাপ্ত একটি থ্রিলার/হরর চলচ্চিত্র। পিটার বেঞ্চলি রচিত একই নামের উপন্যাস থেকে নির্মিত এই সিনেমার পরিচালক ছিলেন স্টিভেন স্পিলবার্গ। উপন্যাসটি ১৯১৬ সালে জার্সি সমুদ্রতীরে হাঙ্গর আক্রমণের ঘটনার উপর ভিত্তি করে রচিত হয়েছিল। অ্যামিটি দ্বীপের পুলিশ প্রধান সমুদ্র সৈকত বন্ধ করে দেয়ার মাধ্যমে সৈকতে গমনকারী মানুষজনকে একটি বড় শ্বেত হাঙ্গরের হাত থেকে বাঁচনোর চেষ্টা করে। কিন্তু নগর কাউন্সিল চায় সৈকত খোলা রাখার মাধ্যমে ব্যবসায়িক লাভ নিতে। কয়েকটি আক্রমণের পর পুলিশ প্রধান এক সামুদ্রিক জীববিজ্ঞানী ও এক পেশাদার হাঙ্গর শিকারীকে সাথে নিয়ে হাঙ্গরটিকে মারতে যাত্রা করেন।
জসকে চলচ্চিত্রের ইতিহাসে একটি যুগান্তকারী সৃষ্টি হিসেবে আখ্যায়িত করা হয়। এটি গ্রীষ্মকালীন ব্লকবাস্টার চলচ্চিত্রের জনক এবং "হাই কনসেপ্ট" সিনেমাগুলোর মধ্যে অন্যতম। এর ব্যাপক সাফল্যের কারণে বণ্টনকারীরা এটিকে ব্যাপক আকারে ছড়িয়ে দেয় যেমনটি আগে কখনও করা হয়নি। পরের বছর তথা ১৯৭৬ সালের গ্রীষ্মে ওমেন এবং ১৯৭৭ সালের গ্রীষ্মে স্টার ওয়ার্‌স মুক্তি পায়। এর পর অ্যাকশন, অ্যাডভেঞ্চার মুভিগুলো গ্রীষ্মে মুক্তি পেতে শুরু করে। এই ছবির তিনটি সিকুয়েল নির্মাণ করা হয়েছিল যেগুলোর কোনটিতেই স্পিলবার্গ বা বেঞ্চলির অংশগ্রহণ ছিল না। জস ২ (১৯৭৮), জস ৩-ডি (১৯৮৩) এবং (১৯৮৭) এর কোনটিই প্রথমটির মত জনপ্রিয়তা অর্জন করতে পারেনি।
হিংস্র হাঙ্গর এর সাথে লড়াই করে বেঁচে নিরাপদে ফিরে আসা !
হিন্দুস্তানি ব্যাকরণ

আধুনিক মানক হিন্দী ভাষা ভারতের সর্বাধিক প্রচলিত ভাষা। অন্যদিকে উর্দু পাকিস্তানের রাষ্ট্রীয় ভাষা এবং ভারতের একটি তফসিলভুক্ত ভাষা। উচ্চমার্গের শব্দভাণ্ডারে এবং সাংস্কৃতিক দৃষ্টিভঙ্গিতে পার্থক্যের কারণে এই দুইটিকে প্রায়শই আলাদা ভাষা হিসেবে গণ্য করা হয়। কিন্তু ভাষা বিজ্ঞানীগণের মতে, এরা একটি মাত্র হিন্দুস্তানী ভাষার দুইটি প্রমিত রেজিস্টার, অর্থাৎ সামাজিক ও সাংস্কৃতিক প্রয়োজনে বিশেষায়িত ভাষারূপ। দুইটি ভাষাই দিল্লীর খাড়ি বোলি থেকে উৎপত্তি লাভ করেছে। এই দুই ভাষার মধ্যে ব্যাকরণগত দিক থেকে পার্থক্য নেই বললেই চলে। তাই একটি নিবন্ধেই এই দুই ভাষার ব্যাকরণ আলোচিত হল।
হিন্দি-উর্দু বিশেষ্যের রূপ বচন, লিঙ্গ ও কারকভেদে পরিবর্তিত হয়। হিন্দি-উর্দুতে দুইটি বচন (একবচন ও বহুবচন), দুইটি ব্যাকরণিক লিঙ্গ (পুং ও স্ত্রী) এবং তিনটি কারক (প্রত্যক্ষ, তীর্যক ও সম্বোধন) আছে। কী ধরনের ধ্বনিতে বা অন্ত্যপ্রত্যয়ে গিয়ে শেষ হয়েছে, তার ভিত্তিতে বিশেষ্যগুলিকে দুইটি শ্রেণীতে ভাগ করা যায়- শ্রেণী-১ এবং শ্রেণী-২। শ্রেণী-১-এর বিশেষ্যগুলির একবচন রূপ বিশেষ অন্ত্যপ্রত্যয়ে শেষ হয়। শ্রেণী-২-এর বিশেষ্যগুলির ক্ষেত্রে এটি ঘটে না।
নিচে কারক, বচন ও লিঙ্গভেদে বিশেষ্যের অন্ত্যপ্রত্যয়ের পরিবর্তনের ছক বা প্যারাডাইম (paradigm) দেখানো হয়েছে। হাইফেনযুক্ত অন্ত্যপ্রত্যয়গুলি বিশেষ্যে ইতোমধ্যে অবস্থিত অন্ত্যপ্রত্যয়গুলিকে প্রতিস্থাপিত করে। অন্যদিকে যোগ চিহ্ন দিয়ে চিহ্নিত অন্ত্যপ্রত্যয়গুলি বিশেষ্যের শেষে যুক্ত হয়।
যখনই কোন বিশেষ্যের পরে অনুসর্গ থাকে, তখনই এটির রূপ তীর্যক হয়ে যায়। উদাহরণস্বরূপ, "লড়কে কো" "ছেলেটিকে", "ঘরোঁ মে" "ঘরগুলিতে", "লড়কিয়োঁ কে সাথ" "মেয়েগুলির সাথে", ইত্যাদি।
নিচের সারণিতে উপরের ছকটি কীভাবে শব্দে প্রযুক্ত হয়, তা উদাহরণ দিয়ে দেখানো হল। সারণিতে নিচের শব্দগুলি ব্যবহৃত হয়েছে: